Anexa nr. 1

la decizia Consiliului municipal Chișinău

nr. \_\_\_\_ din \_\_\_\_\_\_\_\_\_\_\_\_\_\_

**REGULAMENTUL**

**de comerț local al municipiului Chișinău**

I. DISPOZIȚII GENERALE

#### 1.1. Prezentul Regulament este elaborat în conformitate cu prevederile legilor Republicii Moldova nr. 231 din 23.09.2010 „Cu privire la comerţul interior” cu modificările ulterioare, nr. 105-XV din 13.03.2003 „Privind protecţia consumatorilor”, Codul contravenţional al Republicii Moldova nr. 218-XVI din 24 octombrie 2008, nr. 1100 din 30.07.2000 ,,Cu privire la fabricarea şi circulaţia alcoolului etilic şi a producţiei alcoolice”, nr. 278 din  14.12.2007 ,,Privind controlul tutunului”, nr. 436-XVI din 28.12.2006 „Privind administraţia publică locală”, nr. 136 din 17.06.2016 ,,Privind statutul municipiului Chișinău”, nr. 160 din 22.07.2011 ,,P**rivind reglementarea prin autorizare a activităţii de întreprinzător”**, Hotărârilor Guvernului Republicii Moldova nr. 931 din 08.12.2011 „Cu privire la desfășurarea comerțului cu amănuntul”, nr. 1209 din 08.11.2007 „Cu privire la prestarea serviciilor de alimentaţie publică”, nr. 517 din 18.09.1996 ,,Cu **privire la aprobarea regulilor de funcţionare a reţelei de comerţ ambulant şi a regulilor de comerţ în pieţele din Republica Moldova”,** nr. 147 din 12.03.1996 „Cu privire la aprobarea Regulilor deservirii sociale a populaţiei”, nr. 473 din 03.07.2012 ,,Pentru aprobarea Reglementării tehnice „Bere şi băuturi pe bază de bere”, nr. 1236 din 19.12.2018 ,,Cu privire la instituirea resursei informaționale în domeniul comerțului” și deciziei Consiliului municipal Chișinău nr. 12/1 din 23.07.2020 „Cu privire la aprobarea Conceptului privind desfășurarea comerțului ambulant stradal în or. Chișinău”.

1.2. Regulamentul de comerț local al municipiului Chișinău (în continuare „Regulament”) este elaborat în scopul creării unui mediu favorabil de desfășurare a activității de întreprinzător în cadrul municipiului, precum și în vederea asigurării liberei concurențe, protecţiei vieții, sănătăţii, securității şi intereselor economice și sociale ale cetățenilor, stimularea dezvoltării întreprinderilor mici și mijlocii, simplificarea procedurilor de lansare a activităților de comerț.

## 1.3. Prezentul Regulament stabilește interdicțiile şi cerinţele de desfăşurare a activităţii de comerţ în municipiul Chișinău, în conformitate cu prevederile art. 6 alin.(1) lit. n) şi alin.(5) din Legea nr. 231 din 23 septembrie 2010 cu privire la comerțul interior (în continuare - lege), în următoarele privințe:

a) interdicţia de a desfăşura activităţi de comerţ sau anumite forme ale activităţii de comerţ, inclusiv comerţul ambulant, în perimetrul anumitor zone sau străzi ori în intervalul anumitor zile sau ore;

b) modul de desfăşurare a activităţilor de comerţ în apropierea edificiilor autorităţilor publice, instituţiilor de învăţământ, instituţiilor medicale, locaşurilor de cult, monumentelor, lucrărilor de artă, edificiilor cu valoare arhitecturală, istorică sau arheologică, zonelor istorice, zonelor de agrement, precum şi în locurile (destinaţiile) de interes turistic;

c) distribuirea activităţilor de comerţ între zona centrală şi zonele periferice ale localităţii, precum şi între zonele aglomerate şi cele neaglomerate;

d) raza în care este interzisă comercializarea producţiei alcoolice în preajma instituţiilor de învăţământ, instituţiilor medicale şi a locaşurilor de cult;

e) cerinţe privind regimul de lucru (orarul de funcţionare) al comercianţilor în perimetrul anumitor zone sau străzi;

f) interdicţia de a comercializa anumite produse sau servicii în perimetrul anumitor zone sau străzi;

## g) cerințe privind zonele de parcare de care trebuie să dispună comerciantul la desfășurarea anumitor forme de comercializare;

h) cerințe privind respectarea regulilor de asigurare a curățeniei pe adresa unității comerciale/unității de alimentație publică, în modul stabilit de autoritatea administrației publice locale.

i) modul de acces a mijloacelor tehnice speciale (ambulanțe, de intervenții la incendii, vehiculele speciale a băncilor, etc.) către obiective de importanță socială sau terenuri publice (sediile autorităților publice, sănătate publică, băncilor, lăcașelor de cult, centrelor comerciale), separat sau în colaborare cu alte autorități publice (entități) sau persoane de drept privat.

1.4. Agentul economic este direct răspunzător de funcţionarea unității comerciale și/sau de prestări servicii din punct de vedere sanitar, sanitar-veterinar, prevenirea și stingerea incendiilor și protecţia mediului, tulburarea liniștii și ordinii publice, legalitatea construcțiilor în care își desfășoară activitatea, precum și de respectarea oricăror norme legale specifice domeniului de activitate în care își desfășoară activitatea, de eventualele prejudicii cauzate de funcţionarea lor proprietarilor locuinţelor cu care se învecinează.

1.5. Regulamentul în cauză, schemele de amplasament prestabilite sau alte acte ale Primăriei municipiului Chișinău, cu impact direct asupra activității de comerț vor fi plasate pe pagina web oficială a Primăriei municipiului Chișinău, Direcției economie, comerț și turism, și eliberat în copie (pe hârtie sau electronic) la solicitare, precum și atașate la decizia de adoptare publicată în registrul actelor locale (<http://actelocale.gov.md/>).

1.6. În sensul prezentului Regulament se utilizează următoarele noțiuni:

***Activitate de comerţ*** – activitate a comerciantului în baza unei sau mai multor forme de comerț, exercitate separat sau combinat, participând la circuitul comercial, prin intermediul unităților comerciale, inclusiv prin prestarea serviciilor comerciale complementare;

***Comerciant***  –persoană care desfășoară activităţi de comerț sub una dintre formele juridice de organizare a activității de antreprenoriat sau sub o altă formă de activitate de comerț prevăzută de lege;

***Unitate comercială*** – unitate (spațiu/structură/teritoriu/dispozitiv) amenajată/instalată conform specificului activității de comerț prin care se desfășoară activitatea de comerț.

***Serviciu comercial*** – orice activitate (prestație) aferentă participării la circuitul comercial fără a antrena un schimb fizic de bunuri materiale, efectuată în scopul satisfacerii unor necesități ale consumatorului final;

***Serviciu comercial complementar***– serviciu menit să sporească atractivitatea produsului comercializat sau serviciului prestat prin oferirea unor informații relevante sau consultații consumatorului final, testarea și livrarea produselor, acordarea asistenței în întocmirea de acte aferente procurării sau deținerii produsului, acordarea posibilității de plasare a comenzilor sau de rezervare a produselor, inclusiv la telefon sau on-line, acordarea de alte servicii caracteristice sau indispensabile activității de comerț de bază;

***Sistem informațional automatizat de gestionare și eliberare a actelor permisive (SIA GEAP) –*** resursa informațională în domeniul comerțului;

***Deponent al notificării în comerț***– persoană care depune o notificare în comerț în condițiile stabilite de prezenta lege;

***Notificare în comerț*** – manifestare de voință a deponentului, prin care autorității administrației publice locale i se notifică condițiile de inițiere, modificare, suspendare sau încetare a activității de comerț, conformarea pe propria răspundere la condițiile stabilite prin lege pentru desfășurarea activității de comerț, precum și asumarea unor drepturi şi obligații;

***Î*nștiințare de recepționare a NIAC** – mesaj electronic emis de către SIA GEAP pe adresa electronică specificată de deponent, pentru confirmarea recepționării NIAC. Înștiințarea de recepționare a NIAC recepționată în regim online, va fi emisă în termen de cel mult 3 zile lucrătoare, în temeiul art. 16 alin. (3) din Legea nr. 231/2010 cu privire la comerțul interior;

**Înștiințare privind refuzul de recepționare a NIAC** – mesaj emis de către SIA GEAP ce conține informații referitoare la refuzul de recepționare a NIAC, cu specificarea motivului refuzului;

***Permis de acces*** - act ce atestă dreptul titularului de a practica activitate de comerţ și/sau prestări servicii ambulant în cadrul iarmaroacelor, târgurilor, manifestațiilor cultural artistice, conform legii, cu indicarea adresei amplasării unităţii comerciale/locului pentru vânzare/produsele comercializate/ serviciile prestate.

***Regimul de lucru (orarul de funcţionare) –*** funcționarea unității comerciale/de prestare a serviciilor în limitele orarului de lucru-cadru stabilit în prezentul Regulament.

***Regimul prelungit de lucru –*** funcționarea unității comerciale/de prestare a serviciilor în afara orarului de lucru-cadru.

***Loc de prestare a serviciului comercial*** – perimetru din cadrul unității comerciale unde are loc efectuarea operațiunilor nemijlocite prin care se prestează (comercializează) serviciul (locul de frizer, masaj, tatuaj, boxele de spălare sau de deservire tehnică etc.) sau obiectele de închiriat (vehicul, bicicletă, unitate de agrement etc.);

***Amplasament*** – suprafaţă de teren sau suprafaţă în cadrul unei încăperi/construcții/structuri, preconizată pentru desfășurarea activității de comerț prin intermediul unei/mai multor unități comerciale ambulante sau activități de agrement, recreative și distractive;

***Loc public***– amplasament, structură, clădire sau spațiu deschis ori îngrădit care, prin natura sau destinația sa, este accesibil(ă) publicului permanent sau în orele de program;

C***omerţ stradal*** - activitate comercială permanentă, sezonieră sau ocazională, desfășurată din unități de comerț ambulant amplasate pe domeniul public/privat din mun. Chișinău, în afara piețelor/spațiului comercial, de regulă în zone cu intensă circulație pietonală, pe străzi, trotuare, spații verzi sau orice zonă destinată folosinței publice;

***Activități recreative și distractive -*** prestarea serviciilor de diverse atracții, jocuri, parcuri de distracții și recreative, terenuri pentru picnic, etc.

***Act de verificare –*** document oficial care constată starea unui lucru, realitatearespectării de către agentul economic supus verificării a prevederilor legislaţiei, veridicitatea datelor indicate în notificare depusă privind inițierea activității de comerț, condițiilor de activitate, cu indicarea (după caz) a recomandărilor de înlăturare a neconformităților stabilite.

***Schiţă de proiect*** - piese desenate care reflectă ideea creativă privind soluţiile arhitecturale şi de amplasare a obiectivului (unităţii de comerţ ambulant şi/sau a terasei de vară/ sezoniere). Schiţa de proiect este alcătuită din: plan de situaţie la scara 1:2000 şi 1:500, faţade, soluţii cromatice, desfăşurata unei porţiuni de front stradal (după caz);

***Planul general al pieţei*** - compartimentul documentaţiei de proiect, care conţine soluții de amplasare a construcţiilor şi de amenajare a terenului, in volumul stabilit de actele normative. Planul general face parte din documentaţia de proiect, avizată și verificată în modul stabilit, care a servit temei pentru eliberarea autorizaţiei de construire pentru construcţia pieţei.

***Schemă de amplasament*** – act emis de către autoritatea administrației publice locale, care prezintă grafic (schematic) amplasarea unității de comerț ambulant, cu transpunerea fizică ulterioară pe teren, la necesitate;

***Schema de amplasament prestabilită*** - plan, care indică amplasarea unităţilor de comerţ ambulant stradal pe teritoriul anumitor zone, străzile or. Chişinău, numărul și tipul unității, sortimentul produselor comercializate și alte date relevante, după caz.

***Schema de amplasare individualizată*** - plan care indică amplasarea unităţii de comerţ ambulant a comerciantului pe teritoriul or. Chişinău (inclusiv a pieţelor), în conformitate cu prevederile anexelor nr. 2 și nr. 3 la prezentul Regulament.

**II. MODALITATEA DE DEPUNERE, ÎNREGISTRARE ȘI EXAMINARE A NOTIFICĂRII**

**2.1.** Activitatea de comerț este condiționată de depunerea notificării în comerț de către persoana înregistrată în condițiile legii. Activitatea de comerț începe din data emiterii înștiințării de recepționare de către autoritatea administrației publice locale, prin intermediul resursei informaționale în domeniul comerțului.

**2.2. Notificarea privind iniţierea activităţii de comerț (în continuare NIAC)** va corespunde modelului stabilit la anexa nr. 1 la prezentul Regulament și va conţine următoarele date generale obligatorii:

a) denumirea/numele, sediul/domiciliul, IDNO/IDNP şi datele de contact ale comerciantului sau a reprezentantului său legal;

b) denumirea şi codul activităţii de comerţ conform anexei nr.1 la legea nr. 231/2010 (la nivel de patru cifre), cu menţiunea privind comercializarea producţiei alcoolice, a berii şi/sau a articolelor din tutun;

c) denumirea şi adresa unităţii comerciale sau a pieței/amplasamentului;

d) numărului cadastral al bunului imobil de amplasare a unității comerciale, cu excepția comerțului ambulant;

e) tipul unității comerciale, conform Nomenclatorului unităţilor comerciale;

f) programul de activitate a unității comerciale (zilele săptămânii și orele);

g) indicarea amplasării unității comerciale în bloc locativ;

h) suprafaţa comercială sau/și totală, după caz (m2);

i) declarația pe proprie răspundere a comerciantului privind respectarea legislației;

Alte date din notificare, care nu sunt prevăzute la alin. a) - i), se indică corespunzător activității de comerț, produselor comercializate sau serviciilor prestate, tipului unității comerciale și proprietății asupra terenului de amplasare a unității comerciale. Activitățile de comerț prevăzute în anexele nr. 3 și nr. 4 la lege se indică în notificare și în cazurile când nu constituie activitatea principală a comerciantului:

j) capacitatea unităţii comerciale:

- numărul de locuri/persoane – în cazul unităţii de alimentaţie publică, frizerii, saloane cosmetice;

- numărul de boxe – pentru spălătoriile auto;

- numărul de coloane distribuitoare - pentru stații de alimentație cu combustibil;

- numărul de computere – pentru internet-cafenele;

- numărul aparatelor electronice de joc pentru copii;

k) dreptul de proprietate sau folosință a terenului (privat, arendat, municipal);

l) grupul de mărfuri/servicii comercializate,;

m) consimțământul pentru prelucrarea datelor cu caracter personal.

**2.3.** **La notificarea privind inițierea activității de comerț se anexează, în anumite cazuri, următoarele acte:**

a) actul care confirmă împuternicirile reprezentantului - în cazul în care notificarea este depusă prin intermediul unui reprezentant;

b) numărul și data deciziei de creare a pieţei și copia de pe regulamentul de funcționare a pieţei – doar în cazul notificării activității piețelor.

Depunerea notificării de inițiere sau de modificare a activității de comerț implică achitarea de către deponent a unei plăți de notificare în mărime de 100 de lei.

Dovada achitării plății de notificare se prezintă odată cu depunerea notificării, pe suport fizic sau electronic, în funcție de modalitatea de achitare, precum și de forma depunerii notificării.

**2.4**. În cazul unităților comerciale amplasate pe un teren/într-o încăpere proprietate publică, la notificare se anexează copia actului care confirmă dreptul de proprietate sau de folosinţă, după caz, asupra terenului/încăperii proprietate publică.

În cazul pavilioanelor – procesul verbal de recepție finală a pavilionului.

Copiile actelor menționate urmează a fi certificate prin semnătură de către comerciant sau de către reprezentantul său legal.

Prevederile date nu se aplică în cazurile prevăzute pentru unitățile de comerț ambulant/terase pentru care se eliberează scheme de amplasament conform procedurile stabilite în anexele nr. 2 și nr. 3 a prezentului Regulament.

**2.5**. Datele incluse de comerciant în notificare trebuie să corespundă interdicțiilor și cerinţelor stabilite de lege şi de prezentul Regulament.

**2.6**. Notificarea se depune de comerciant în mod separat pentru fiecare unitate comercială şi/sau loc de vânzare.

Pentru desfăşurarea comerţului prin aparate automat pentru vânzări (echipament de autoservire), comerciantul depune notificare pentru fiecare aparat comercial în cazul în care acestea sunt amplasate în locuri diferite. Comerciantul depune o singură notificare pentru aparatele comerciale amplasate alăturat sau în aceeași încăpere, cu indicarea numărului de aparate.

**2.7**. Notificarea privind inițierea activității de comerț, modificarea, suspendarea sau încetarea activității de comerț poate fi depusă de comerciant în regim:

on-line prin intermediul resursei informaționale în domeniul comerțului https://servicii.gov.md sau a ghișeului unic pentru gestionarea actelor permisive (SIA GEAP, <https://actpermisiv.gov.md>);

off-line (fizic) la ghișeul Direcției generale economie, comerț și turism (în continuare - DGECT).

on-line sau off-line (fizic) la ghișeul primăriei satului (comunei), orașului unde se intenţionează sau se desfășoară activitatea de comerț, care poate fi diferită de adresa juridică sau domiciliul persoanei.

2.7.1. **Depunerea on-line a** NIAC:

a) accesarea resursei informaționale în domeniul comerțului https://servicii.gov.md sau a ghișeului unic pentru gestionarea actelor permisive (SIA GEAP, https://actpermisiv.gov.md) al serviciului **Notificare privind inițierea activității de comerț;**

b) autentificarea în SIA GEAP prin intermediul serviciului MPass, folosind unul din instrumentele disponibile;

c) parcurgerea listei de autorități publice locale și acte permisive și selectarea autorității publice locale necesare;

d) completarea formularului electronic cu informațiile necesare. Formularul conține, de asemenea, lista de documente care urmează a fi anexate la cerere prin atașare, după caz. În cazul notificării pentru încetarea sau modificarea NIAC, solicitantul selectează opțiunea din dosarul aferent NIAC și indică informațiile necesare;

e) anexarea documentelor necesare, după caz;

f) în cazul în care deponentul nu dispune de unele acte (acte permisive, alte acte sau documente) necesare pentru anexare la NIAC, acesta depune cererea pentru obținerea acestora prin intermediul SIA GEAP, în cazul în care aceste funcționalități sânt disponibile;  
g) achitarea taxei pentru obținerea actelor permisive prin intermediul serviciului MPay, prin transfer bancar sau depunere de numerar;

h) după ce toate documentele necesare sunt atașate și formularul este completat, deponentul poate să salveze NIAC cu statut de „proiect” sau o poate semna electronic și trimite spre examinare DGECT, fiind informat despre recepționare printr-o înștiințare de recepționare;

i) SIA GEAP generează un număr unic de înregistrare al NIAC. Numărul unic va servi drept identificator unic pe parcursul întregului flux de procesare a NIAC;

j) DGECT primește înștiințarea cu privire la NIAC nouă intrată în sistem prin SIA GEAP și/sau e-mail, după caz;

k) în cazul solicitării de acte permisive lipsă, SIA GEAP generează certificatul constatator privind confirmarea depunerii cererii;

**2.7.2. Depunerea off-line** **a** NIAC:

a) solicitantul vizitează sediul DGECT (șos. Hâncești, 53 A);

b) reprezentantul DGECT acordă deponentului asistență la completarea corectă a NIAC pe suport de hârtie sau direct în sistem;

c) după completare și imprimare, deponentul aplică pe formularul NIAC o semnătură olografă. În situațiile în care sunt respectate toate cerințele legale, utilizatorul DGECT semnează electronic NIAC, iar SIA GEAP generează un număr unic de evidență și înștiințarea de recepționare (în cazul depunerii solicitării pentru încetarea sau modificarea NIAC, solicitantul depune o cerere în formă liberă, cu semnătură olografă, care conține informația relevantă, urmată de operarea de către utilizatorul din cadrul DGECT în SIA GEAP a modificărilor necesare);

d) deponentul/solicitantul prezintă actele necesare NIAC pe suport de hârtie în original sau copiile de pe acestea ori pe un purtător electronic de date (originalele pot fi scanate de către utilizatorul din cadrul DGECT). Actele sau informațiile (datele) privind documentele care pot fi obținute prin intermediul SIA GEAP vor fi solicitate prin intermediul SIA GEAP, utilizatorul din cadrul DGECT acordând asistența necesară deponentului/solicitantului, acționând aici în calitate de „front Office”, sau vor fi prezentate pe suport de hârtie, dacă au fost obținute anterior;

e) reprezentantul DGECT se autentifică în SIA GEAP prin intermediul serviciului MPass (semnăturii electronice) la orice etapă necesară;

f) specialistul DGECT completează NIAC și cererea de eliberare a actului permisiv lipsă, anexează documentele scanate sau indică datele de identificare ale actelor în SIA GEAP și semnează NIAC și/sau cererea de eliberare a actelor permisive lipsă, după caz, folosind semnătura sa electronică. NIAC sau cererea se semnează electronic de către specialistul DGECT pentru a autentifica că versiunea electronică a NIAC, a cererii şi a documentelor scanate sau obținute întru-un alt mod corespund documentelor depuse şi semnate de deponent/solicitant. Temei pentru depunerea cererilor de către DGECT către autoritățile emitente de acte permisive lipsă în numele deponentului/solicitantului va servi:

- bifarea opțiunii respective de către deponent în resursa informațională în domeniul comerțului la depunerea notificării on-line;

- solicitarea înscrisă în rubrica „Anexe” a notificării, certificată cu semnătura olografă a deponentului la depunerea notificării la ghișeu.

DGECT nu verifică autenticitatea datelor (actelor) prezentate de deponent, operând acțiunile necesare în resursa informațională în domeniul comerțului în numele și pe seama deponentului.

g) în cazul în care deponentul aplică pe NIAC semnătura olografă, dar nu anexează actele permisive obligatorii desfășurării activității de comerț din NIAC și nu solicită completarea cererii de eliberare a actului permisiv lipsă, specialistul DGECT semnează electronic NIAC, iar SIA GEAP generează înștiințarea de recepționare a NIAC, cu remiterea NIAC autorităților emitente de acte permisive lipsă;

h) după completarea NIAC sau a cererii, SIA GEAP generează factura de plată pentru achitarea taxei pentru NIAC sau actele permisive, după caz;

i) specialistul DGECT înmânează factura de plată deponentului/solicitantului;

j) deponentul/solicitantul achită factura la sediul băncii, la terminalele de încasare instalate în locuri publice, la subdiviziunile teritoriale ale ASP, prin serviciul MPay, prin transfer bancar sau în numerar;

k) după efectuarea plății, SIA GEAP primește confirmarea plății, care va fi accesibilă pentru specialistul autorității emitente de acte permisive, în caz contrar acesta din urmă va verifica ordinul de încasare;

l) NIAC poate să fie salvată cu statut de „proiect”, în cazul în care nu este finalizată prin semnătura olografă a deponentului sau în cazul în care serviciul nu este achitat, și va fi transmisă mai târziul, caz în care SIA GEAP nu va genera număr de înregistrare;

m) în cazul în care cererea de eliberare a actelor permisive lipsă este completă, specialistul DGECT o remite, prin intermediul SIA GEAP, la autoritatea publică responsabilă de eliberarea actului permisiv;

n) SIA GEAP generează un număr unic de înregistrare al NIAC și al cererii de eliberare a actului permisiv lipsă, după caz, la introducerea acesteia în sistem de către utilizatorul din cadrul DGECT. Numărul unic al NIAC și al cererii, după caz, va fi folosit de către DGECT pentru a monitoriza statutul NIAC și al cererii prin SIA GEAP;

o) autoritatea publică emitentă implicată primește, prin SIA GEAP și/sau prin e-mail, NIAC și/sau cererea nouă intrată în sistem;

**2.8**. Notificările semnate olograf de către deponent, precum și actele aferente prezentate pe suport de hârtie se păstrează în arhiva DGECT timp de 6 ani. Actele depuse on-line sau încărcate în resursa informațională în domeniul comerțului și se păstrează conform condițiilor tehnice de deținere a resursei fără suport de hârtie.

**2.9.** În momentul recepţionării notificării sau refuz corespunzător formei depunerii, fizice sau on-line, comerciantului se eliberează o înştiinţare cu indicarea următoarelor date:

a) data şi ora de recepţionare a notificării;

b) numărul de sistem si data atribuite de resursa informațională în domeniul comerțului, tipul și adresa unității pentru care s-a depus notificarea;

c) denumirea şi codul activităţii de comerţ conform CAEM-2;

d) numele și prenumele, funcţia şi datele de contact (telefon, e-mail) ale persoanei responsabile din cadrul Direcției care a recepţionat sau refuzat notificarea.

e) în cazul refuzului de recepționare, să indice temeiul și să prezinte recomandări de remediere.

**2.10**. Înştiinţarea de recepţionare sau refuz se va emite:

a) cel târziu în a doua zi lucrătoare următoare zilei depunerii notificării, în cazul depunerii on-line;

b) în ziua depunerii notificării, în cazul depunerii notificării la ghișeul DGECT;

c) prin derogare de la lit. a) și b), în termen de până la 15 zile lucrătoare de la data depunerii notificării pentru unitățile de comerț ambulant/terase.

2.11. Înştiinţarea de recepţionare sau refuz se emite prin intermediul resursei informaționale în domeniul comerțului. Înștiințarea se pune la dispoziția deponentului:

a) la adresa electronică, în cazul depunerii notificării în comerț on-line;

b) pe suport de hârtie, în cazul depunerii notificării în comerț la ghișeul autorității administrației publice locale;

c) la adresa electronică, în toate cazurile când adresa electronică a deponentului a fost setată în resursa informațională în domeniul comerțului;

d) pe suport de hârtie, la solicitarea deponentului, indiferent de modul de depunere a notificării în comerț.”

**2.12.** Notificările sunt examinate în ordinea recepționării/introducerii în resursa informațională în domeniul comerțului. Operatorii din cadrul DGECT verifică permanent existența notificărilor în comerț recepționate în resursa informațională în domeniul comerțului.

2.13. DGECT refuză recepţionarea notificării privind iniţierea activităţii de comerţ doar în următoarele cazuri:

a) notificarea nu conţine datele menționate sau conține discrepanțe vădite între elementele prevăzute la pct. 2.2;

b) la notificare nu sunt anexate actele stabilite, după caz, la pct. 2.3. lit b) şi/sau 2.4.;

c) notificarea nu este semnată de persoana care deţine împuternicirile necesare;

d) notificarea contravine prevederilor regulamentului de comerț local în privința locului amplasării unității comerciale, programului (orarului) de activitate sau mărfurilor comercializate;

e) nu este prezentată dovada achitării plății de notificare.

**2.14**. **Verificarea corectitudinii datelor  şi respectării cerinţelor de desfăşurare  a activităţilor de comerţ**

(1) Verificarea datelor notificării privind inițierea activității de comerț din perspectiva corespunderii acesteia prevederilor pct. 2.2, 2.3, 2.4. se efectuează de către DCPSAP (corectitudinea datelor privind adresa unităţii comerciale se verifică prin accesarea datelor din resursele informaţionale deţinute de Agenția Servicii Publice) – în caz de necesitate;

(2) Respectarea cerinţelor în domeniul urbanismului, amenajării teritoriului şi construcţiilor, respectarea cerinţelor și interdicțiilor stabilite în prezentul Regulament - prin accesarea datelor şi interacţiunea cu subdiviziunile responsabile ale autorităţii administraţiei publice locale conform competențelor funcționale, cu ieșirea la fața locului a reprezentanților APL – în caz de necesitate.

(3) DGECT verifică corectitudinea notificării în privința corelării elementelor specificate la pct. 2.2, 2.3, 2.4. și acordă, la solicitare, asistență deponenților în completarea notificărilor.

(4) Monitorizarea activității comerciantului se efectuează de către:

- în cazul activităţilor prevăzute în anexele nr. 3 şi nr. 4 ale legii nr. 231/2010, a suspendării activității - Agenţia Naţională pentru Siguranţa Alimentelor și Agenţia Naţională pentru Sănătate Publică;

- a comerțului ambulant şi în cazul notificărilor cu termen de valabilitate – preturile de sector , DGECT (după caz).

(5) Informația privind o nouă notificare (cu anexarea notificării de inițiere sau de modificare, după caz) se remite prin intermediul resursei informaționale în domeniul comerțului către Agenția pentru Supraveghere Tehnică în toate cazurile, către Agenţia Naţională pentru Siguranţa Alimentelor în cazul în care comerciantul desfăşoară activităţile stabilite în anexa nr. 3 a legii nr. 231/2010și către Agenţia Naţională pentru Sănătate Publică în cazul în care comerciantul desfăşoară activităţile stabilite în anexa nr. 4 a legii nr. 231/2010.

(6) Autoritățile menționate la alin. (5) examinează datele din notificare în privința corespunderii activității comerciantului cu cerințele prevăzute de lege, inclusiv pot utiliza datele din notificare în vederea constatării unei fapte ilicite prevăzute de legea contravențională sau penală, sau efectuează un control de stat, în cazul în care se întrunesc temeiurile stabilite de lege pentru efectuarea acestuia.

(7) Autoritatea administrației publice locale colaborează cu alte autorități publice ori entități private în vederea realizării atribuțiilor de verificare a legalității activității comercianților. Autoritățile și entitățile menționate prezintă, la solicitarea autorității administrației publice locale, informația respectivă, cu respectarea legislației.

(8) Autoritatea administrației publice locale poate verifica activitatea comerciantului în conformitate cu prevederile Codului contravențional al Republicii Moldova.

**2.15**. **Durata, suspendarea (limitarea) și încetarea desfăşurării activităţii   de comerţ**

(1) Activitatea de comerț poate fi începută după depunerea notificării în următoarele condiții:

a) din data emiterii înștiințării de recepționare fizic sau on-line, cu excepția cazurilor prevăzute la lit. b) si c);

b) din data obținerii actului permisiv necesar, inclusiv prin procedura aprobării tacite, în cazul activităților prevăzute în anexele nr. 3 şi nr. 4 ale legii nr. 231;

c) din data recepționării schemei de amplasament individualizată pentru unitatea de comerț ambulant/terasă și înștiințării de recepționării a NIAC.

(2) Încălcarea termenilor prevăzuți în alin. (1), precum și inițierea activității fără a depune o notificare, sau fără obținerea actelor permisive necesare este pasibilă răspunderii.

(3) În cazul neemiterii în termen a înștiințărilor, a schemelor de amplasament sau în cazul acțiunilor ori inacțiunilor de orice fel ale autorității administrației publice locale aferente notificării care duc la imposibilitatea inițierii, modificării, suspendării sau încetării activității de comerț, intervine aprobarea tacită, notificarea se consideră depusă, iar comerciantul poate începe/înceta activitatea:

a) din a treia zi lucrătoare următoare zilei depunerii notificării; sau

b) din a 16-a zi lucrătoare din data depunerii notificării pentru cazurile prevăzute pentru unitățile de comerț ambulant/terase /agrement pe teren/spații deschise.

(4) În cazurile menționate la alin. (3), numărul de identificare al notificării va fi considerat numărul care a fost generat de resursa informațională în domeniul comerțului la introducerea notificării în sistem (număr de dosar).

(5) Activitatea de comerț nu este limitată în timp, cu excepția următoarelor cazuri:

a) lichidarea persoanei juridice ori decesul persoanei fizice care a notificat activitatea de comerț sau lipsa activității de comerț pe parcursul a 13 luni de la începerea activității;

b) depunerea notificării de încetare a activităţii de comerţ;

c) suspendarea activităţii de comerţ;

d) expirarea termenului, în cazul notificărilor cu termen, în condițiile alin. (6);

e) expirarea termenului sau, după caz, rezoluțiunea contractului, pentru unitățile comerciale din piețe;

f) expirarea termenului, sau după caz, rezoluțiunea/rezilierea contractului/actului care conferă dreptul de folosință a terenului/încăperii(lor) proprietate publică.

g) expirarea termenului pentru care a fost constituit amplasamentul.

(6) Pentru unitatea comercială care practică mai multe activități de comerț, suspendarea dreptului de practicare a unei anumite activități nu împiedică desfășurarea celorlalte activități de comerț, cu excepția cazurilor în care actul de suspendare sau scurgerea termenului de valabilitate sunt aplicabile întregii unități comerciale.

(7) Comerciantul persoană juridică este obligat să depună o notificare de încetare a activității de comerț în cazurile prevăzute la alin. (5) lit. a). În caz de neexecutare a obligației, precum și pentru comerciantul persoană fizică, DGECT operează din oficiu încetarea activității de comerț în resursa informațională în domeniul comerțului cel târziu în a treia zi lucrătoare din momentul în care i-a devenit cunoscută oficial proba prevăzută la alin. (5).

(8) Proba (actul sau orice altă informație legală) care servește temei de modificare a statutului notificării se păstrează pe format de hârtie în evidențele DGECT în dosarul notificării sau electronic, în funcție de modul în care a parvenit, ceea ce nu exclude dreptul de a deține orice acte pe suport de hârtie, cu condiția de a nu impune cheltuieli nejustificate comerciantului.

(9) În cazurile prevăzute la alin. (5) lit. d) - g), activitatea încetează fără depunerea notificării de încetare.Temei pentru excluderea unităților comerciale din Registrul electronic de evidență a acestora servește:

- informația administratorului pieței referitor la expirarea termenului/rezoluțiunea contractului pentru unitățile comerciale din piețe;

- informația preturilor de sector privind evacuarea unităților de comerț ambulant;

- informația de la subdiviziunile de specialitate ale APL/APC în domeniul gestionării patrimoniului.

(10) Primăria mun. Chișinău poate limita durata desfășurării activității de comerţ:

1) pentru unitățile comerciale din piețe, în temeiul pct. 4.2(12);

2) la expirarea termenului pentru care a fost constituit amplasamentul;

3) la solicitarea comerciantului;

4) pentru comerțul ambulant, unitățile de agrement amplasate pe terenuri/spații deschise sau terasele amplasate pe/în terenuri/locații/încăperi/structuri de domeniu public al municipiului, fără a aduce atingere prevederilor legale;

5) pentru activitățile de comerţ ambulant în cadrul târgurilor, iarmaroacelor, manifestărilor culturale, turistice, sportive şi al altor evenimente similare;

6) pentru teritoriile/spațiile/locurile/structurile/clădirile care, conform planurilor urbanistice, vor suferi modificări incompatibile cu forma, tipul activității de comerț sau vor dispărea/se vor transforma.

(11) În cazurile prevăzute la alin. (10) pct. 4) lit. c) din prezentul articol, autoritatea administrației publice locale informează în scris comerciantul privind survenirea circumstanțelor care au justificat stabilirea termenului, cu cel puțin 30 de zile până la survenirea acestuia. În lipsa acestei informări, termenul notificării se va prelungi până la informare, fapt ce nu exclude dreptul de depunere a notificării de încetare a activității.

(12) Activitatea de comerț se suspendă (se limitează) de către organele abilitate cu funcții de control, prin aplicarea măsurilor restrictive prevăzute de legislație, pentru încălcările constatate în cadrul controlului de stat efectuat conform prevederilor Legii nr. 131/2012 privind controlul de stat asupra activității de întreprinzător.

(13) Activitatea de comerț se suspendă (se limitează) prin suspendarea unui act permisiv/licență de către autoritatea abilitată, în condițiile prevăzute la art. 17 din Legea nr. 235/ 2006 cu privire la principiile de bază de reglementare a activității de întreprinzător.

(14) AAPL are dreptul să se adreseze în instanța de judecată în vederea suspendării activității de comerț în următoarele cazuri:

a) constatarea necorespunderii condițiilor de desfășurare a activității de comerț cu datele notificate sau încălcării regulamentului de comerț local;

b) constatarea comiterii repetate a încălcării regulilor de comerț conform prevederilor Codului contravențional al Republicii Moldova.

(15) Organele abilitate cu funcții de control și/sau de reglementare care au emis decizii (sau alte acte prevăzute de lege) prin care este suspendat sau reluat sub orice formă dreptul comerciantului de a practica o anumită activitate remit în mod oficial decizia (actul), inclusiv hotărârea instanței de judecată emisă în acest sens, pe adresa Primăriei municipiului Chișinău sau DGECT.

(16) DGECT nu verifică autenticitatea, legalitatea deciziilor sau temeiurilor de suspendare/reluare a activității, operând în resursa informațională în domeniul comerțului suspendarea sau reluarea activității, după caz, în termen de cel mult 3 zile de la data de recepţionare a acestora.

(17) Activităţile de comerţ în cadrul târgurilor, iarmaroacelor, manifestărilor culturale, turistice, sportive şi altor evenimente similare pot fi desfăşurate doar pe durata acestor evenimente stabilite conform legislației, inclusiv prezentului Regulament, ori aprobate prin dispoziția primarului general al municipiului.

(18) Activitatea de comerţ încetează la cererea comerciantului, începând cu data depunerii notificării de încetare a activității de către comerciant sau reprezentantul legal.  De la data de depunere a notificării privind încetarea activităţii de comerţ, comerciantul:

a) nu are dreptul să desfăşoare activităţi de comerţ în cadrul unităţii comerciale în cauză;

b) nu va achita taxa locală pentru unitatea comercială în cauză.

**2.16. Modificarea datelor din notificare**

(1) În cazul necesității de schimbare a datelor indicate în notificarea privind iniţierea activităţii de comerţ, comerciantul depune la DGECT, notificarea de modificare a datelor.

(2) Comerciantul va anexa la notificarea de modificare a datelor, după caz, actele necesare conformpct. 2.3 și 2.4.

(3) În cazul depistării unor greșeli, erori tehnice sau neconcordanțe între notificarea depusă și situația *de facto* a unității comerciale, dacă cele depistate nu se încadrează în componența unei fapte ilicite sau nu constituie temei de refuz, autoritatea administrației publice locale poate modifica notificarea cu acordul comerciantului, exprimat prin mijloace legale, sau prin acord tacit.

(4) Acordul tacit prevăzut la alin. (3) survine ca urmare a adresării unei somații în formă scrisă din partea DGECT, remisă pe adresa juridică sau la domiciliul comerciantului prin scrisoare recomandată, la care nu s-a răspuns în scris în termen de 30 de zile de la data recepționării scrisorii recomandate sau de la data restituirii indicată de către oficiul poștal. În cazul refuzului comerciantului de acceptare a modificării notificării ca urmare a somației, DGECT are dreptul să suspende notificarea în comerț în procedura stabilită de pct. 2.15(14) lit.a).

(5) Nu se acceptă modificarea notificării, dar se va depune o nouă notificare privind inițierea activității de comerț în următoarele cazuri:

a) în cazul piețelor ca unități comerciale;

b) schimbarea adresei unității comerciale;

c) schimbarea tipului unității comerciale;

d) schimbarea amplasamentului.

**2.17. Taxe**

(1) Pentru fiecare unitate comercială, în cadrul căreia se desfăşoară activitate de comerţ, comercianţii achită taxa anuală pentru unităţile comerciale şi/sau de prestări servicii în conformitate cu legislaţia fiscală, pe durata desfăşurării activităţii de comerţ.

(2) Cota taxei locale pentru unităţile comerciale şi/sau de prestări servicii se aprobă prin decizia Consiliului municipal Chișinău.

**III. INTERDICŢII ȘI CERINȚE DE DESFĂŞURARE A ACTIVITĂŢII DE COMERŢ**

3.1. Comerciantul este obligat să respecte interdicțiile și cerinţele de desfăşurare  a activităţilor de comerţ stabilite în legea cu privire la comerţul interior, actele normative ce țin de domeniul comerțului și prezentul Regulament, inclusiv în cazul în care interdicţiile şi cerinţele în cauză au fost stabilite ulterior depunerii notificării privind inițierea activității de comerț.

3.2. Pentru unitățile comerciale şi/sau de prestări servicii este obligatorie întrunirea următoarelor condiţii:

a) dispunerea de spaţii dimensionate, amenajate şi dotate corespunzător tipului unităţii comerciale şi/sau de prestări servicii indicat în notificare, volumului și naturii mărfii comercializate/depozitate/serviciilor prestate**;**

b) afișarea în mod vizibil și lizibil la intrarea în unitate a firmei sub care funcţionează comerciantul, a denumirii unităţii în limba română şi apartenenţa (proprietarul) acesteia, adresa amplasării, iar în cazul unităţilor de alimentaţie publică trebuie specificat și tipul unităţii;

c) afișareaîn mod vizibil din exterior, la intrarea în unitatea comercială, a orarului de funcţionare;

d) instalarea la intrarea (în exterior) în unitatea comercială a urnelor de gunoi;

e) numerotarea unităților comerciale, denumirea şi apartenenţa (proprietarul) acesteia – pentru unitățile comerciale amplasate în incinta centrelor comerciale;

f) afișarea la intrare a unui anunţ vizibil conţinând informaţia despre restricţiile privind accesul persoanelor care nu au împlinit vârsta de 18 ani (pentru cazinouri şi localurile în care sunt amplasate şi folosite aparate electronice de jocuri de noroc cu câştiguri banești).

3.3. se interzice amplasarea unităților comerciale în locuințe, în temeiul alin (1), art. 5 al Legii nr. 75/2015 cu privire la locuințe. Amplasarea unităților comerciale în blocurile locative poate fi efectuată la parter, demisol/subsol și în spații prevăzute pentru activitate comercială în actele constatatoare și doar în cazul în care aceste spații au destinație nelocativă. Această cerință nu se aplică unităților de cazare turistică.

3.4. Agenţii economici care desfășoară activităţi comerciale și de prestări servicii în raza municipiului Chișinău au următoarele obligaţii:

- să păstreze în unitatea comercială documentele care atestă conformarea unității comerciale sau a mărfurilor la reglementările tehnice în vigoare, la alte cerințe legale, actele permisive, precum și copia (copiile) înștiințării de recepționare aferente notificării. Documentele menționate se păstrează în copii autentificate prin semnătura administratorului și se prezintă la solicitarea consumatorilor, a organelor de control sau a agenților constatatori.

- să asigure repararea și întreţinerea faţadei și intrării în unitatea comercială în care se desfășoară activitatea, cu respectarea legislației în vigoare în domeniul construcțiilor;

- să asigure acces în unitatea comercială pentru persoanele cu nevoi speciale;

- să păstreze și să întreţină curăţenia străzii și spaţiilor în jurul unităţii – trotuare, spaţii verzi, la baza bordurilor, inclusiv curățirea zăpezii de pe trotuare, conform schemei de salubrizare elaborată și aprobată de pretura de sector;

- să asigure amenajarea și menţinerea în stare corespunzătoare a vitrinelor, cu respectarea regulilor estetice, de curăţenie, inclusiv în timp de noapte;

- să doteze unităţile cu mobilier necesar, astfel încât să se asigure prezentarea mărfurilor în raioane distincte și un flux normal de circulaţie cumpărătorilor în interior;

- să asigure o ţinută adecvată personalului, acesta trebuie să poarte ecuson și să se comporte civilizat;

- să eticheteze produsele expuse spre vânzare cu preţul de vânzare și informația, conform legislației în vigoare;

- să asigure locuri de parcare, pentru unitățile de comerț staționare (în cazul în care este proprietarul terenului), pentru a se respecta ordinea privind circulaţia rutieră și pietonală;

- să nu ocupe locurile de parcare din fața propriilor unități prin amplasarea de diverse obiecte: mese, scaune, umbrele de soare, lăzi, ambalaje, mijloace publicitare, blocaje etc.

- să asigure respectarea regulilor sanitare și sanitar-veterinare în cadrul funcționării unității;

- să asigure respectarea ordinii publice atât în interiorul unității, cât și pe teritoriul adiacent acesteia;

- să asigure securitatea unităților comerciale prin intermediul mijloacelor de protecție mecanico-fizice și sisteme de alarmă împotriva efracției;

- să asigure securitatea unităților comerciale prin intermediul sistemelor antiincendiare, în special a celor amplasate în blocurile locative;

- să asigure desfășurarea tuturor activităților de comerţ în condiţii civilizate, cu respectarea drepturilor consumatorilor;

- să asigure colectarea, depozitarea şi transportarea deşeurilor rezultate din activitatea de comerţ în conformitate cu legislaţia privind gestionarea deşeurilor. Colectarea şi transportarea deşeurilor se efectuează:

a) de către comerciant, în cazul în care acesta deţine autorizaţie privind gestionarea deşeurilor;

şi/sau

b) de către persoane juridice care deţin autorizaţie privind gestionarea deşeurilor şi care au încheiat contract cu comerciantul.

-  să angajeze în câmpul muncii, nemijlocit în activităţi de preparare, prelucrare, comercializare şi/sau păstrare a produselor alimentare şi/sau băuturilor pentru consum în cadrul unităților comerciale doar persoane cu pregătire profesională în domeniul comerţului, alimentaţiei publice şi igienei. Persoanele implicate nemijlocit în activităţi de întreţinere corporală, coafură şi în alte activităţi de înfrumuseţare sunt obligate să aibă pregătire profesională în activităţi de întreţinere corporală şi în domeniul igienei.

3.5. Suplimentar, agenţii economici ce dispun de unități de alimentaţie publică sunt obligați:

**-**  să permită vizitatorilor accesul liber la grupurile sanitare din incinta lor;

- să nu desfășoare ceremonii și festivități cu difuzarea muzicii live în unitățile amplasate în blocuri locative;

- să respecte limitele de zgomot şi vibraţie față de vecinătățile locuibile conform normativelor admise de legislația și actele normative în vigoare.

3.6. Amplasarea în blocuri locative a unităţilor de producţie, prestări servicii, comerț, inclusiv cu ridicata, se va efectua în conformitate cu prevederile pct. 5.3. din NCM C. 01.08:16 „Blocuri locative”, cu respectarea prevederilor R**egulamentului privind autorizarea funcţionării şi schimbării destinaţiei construcţiilor şi amenajărilor, aprobat prin HG nr. 306/2000, și prevederilor art. 216 al Legii nr. 231/2010 cu privire la comerțul interior.**

3.7. Se interzice expunerea pe spațiul public a produselor pentru reclamă, publicitate și comerț în adiacentul unităţii comerciale, precum și pe terasele, spaţiile și scările de acces în unitate. Prin produse pentru reclamă se înţeleg produsele sub formă de haine, materiale de construcţii (ţevi, faianţă, uși, obiecte sanitare etc.), biciclete, cauciucuri auto, utilaje, autovehicule sau orice produse care sunt specifice unităţii care le expune.

3.8. Se permite desfășurarea activității de comerț cu monumente, sicrie, coroane, accesorii funerare doar în preajma cimitirelor în rază de 100 m., cu excepția cimitirului „Sfântul Lazăr”. Se interzice expunerea de sicrie și alte accesorii funerare în adiacentul unităţii comerciale.

**IV. INTERDICŢII ȘI CERINȚE PRIVIND DESFĂȘURAREA UNOR FORME DE COMERȚ**

**4.1**. **Comerţul cu ridicata**

(1) Comerţul cu ridicata se desfăşoară prin intermediul unităţilor comerciale de tipul C (magazine de comerț cu ridicata (depozite) Comercianţii care desfăşoară comerţul cu ridicata dispun, după caz, de depozite, organizează păstrarea şi prelucrarea produselor, completează stocurile de marfă, asigură suportul informaţional, prestează servicii de transport, oferă şi alte servicii aferente comerţului.

(2) La desfăşurarea comerţului cu ridicata, comercianţii sunt obligaţi să respecte următoarele cerinţe:

a) existenţa unor încăperi de depozitare dimensionate şi dotate tehnic, corespunzătoare volumului şi naturii produselor stocate. În cazul comercializării produselor alimentare, unitatea comercială dispune, după caz, de utilaj frigorific, iar în cazul activităţii de prelucrare (ambalare) a produselor – de utilajul corespunzător acestor activităţi;

b) dotarea unităţii comerciale cu un sistem de evidenţă computerizată, supraveghere video;

c) utilizarea mijloacelor de măsurare şi control verificate metrologic;

d) respectarea cerinţelor tehnice privind vecinătatea locurilor de depozitare şi expunere a mărfurilor;

e) respectarea cerințelor sanitare și sanitar-veterinare.

(3) Se interzice amplasarea unităților de comerț cu ridicata (depozite) în blocurile locative.

## 4.2. Activitatea piețelor comerciale

(1) Piaţa este o zonă special amenajată, unde se comercializează preponderent produse

agricole, produse alimentare şi nealimentare, precum şi servicii, prin intermediul unităţilor

comerciale amplasate în perimetrul acesteia.

(2) În funcţie de specificul produselor comercializate, pieţele pot fi de mai multe tipuri: pieţe agroalimentare, pieţe de mărfuri nealimentare, pieţe auto, pieţe de flori, pieţe de mărfuri second hand, pieţe mixte etc.

(3) Piețele se creează în baza deciziei Consiliului municipal Chișinău. Activitatea piețelor se desfășoară în baza Regulamentului de funcționare al pieței, elaborat de către comerciant în conformitate cu Regulamentul-tip aprobat de Guvern și coordonat de către primarul general al municipiului Chișinău sau viceprimarul de ramură. 12(3)

(4) Pieţele sunt administrate de către administratorul pieţei, care poate fi nemijlocit autoritatea administraţiei publice locale sau un agent economic, conform legislaţiei în vigoare.

(5) Comercianții care desfășoară activități comerciale în piețe sunt obligați să respecte regulile de comerț în piețe, conform legislației în vigoare.

(6) Pieţele comerciale trebuie să întrunească următoarele condiţii:

- existența parcării pentru vizitatori și comercianți;

- îngrădirea/marcarea vizibilă a teritoriului pieţei;

- existența grupului sanitar în interiorul pieţei, atât pentru femei, cât și pentru bărbaţi, și acces la apă potabilă;

- unitatea va trebui să asigure ordinea în incinta pieţei, pe teritoriul parcării și pe perimetrul de 50 metri de la piaţă, prin personal specializat angajat sau firmă de specialitate contractată;

- existența platformei de acumulare a deșeurilor menajere solide, conectată la sistemul de apeduct și canalizare;

- existența punctului medical;

- amplasarea unităților de comerț ambulant doar în conformitate cu Planul general al pieței;

- plasarea pe pagina WEB a pieței și la sediul administrației pieței a actelor de constituire, a Regulamentului de funcționare al pieței, Planul general al pieței, informația actualizată despre locurile libere disponibile și alte acte.

(7) Unitățile comerciale ambulante în pieţele agroalimentare şi în cele mixte se acordă în mod prioritar întreprinderilor autohtone producătoare de produse agroalimentare (înregistrate în conformitate cu legislația), pentru comercializarea producției proprii, în baza declarației de producător. Cota unităților comerciale ambulante pentru întreprinderile producătoare de produse agroalimentare se stabileşte de către administratorul pieţei în funcţie de tipul pieţei, dar nu poate constitui mai puţin de 50% din suprafaţa comercială a pieţei agroalimentare şi 30% din suprafaţa comercială a pieţei mixte.

(8) Administratorul pieței poate decide utilizarea spațiilor dedicate pentru unitățile comerciale stabilite la alin. (7) în alte scopuri (reprofilare) în cazul lipsei de solicitări dictate de factori sezonieri raportate la roada anumitor produse agricole, în vederea evitării utilizării ineficiente a spațiilor pentru unitățile comerciale. Reprofilarea poate avea doar caracter temporar. Revenirea la cotele stabilite la alin. (7) se face imediat după dispariția condițiilor reprofilării.

(9) Unitățile comerciale destinate realizării cotelor stabilite la alin. (7) nu sunt notificate și se atribuie zilnic, conform principiului ”primul venit primul servit”;

(10) Autoritățile administrației publice locale pot decide aplicarea prevederilor alin. (7) amplasamentelor;

(11) Tarifele pentru serviciile pieţei se stabilesc de către administratorul pieţei în baza principiilor transparenţei, nediscriminării şi al echităţii economice şi, în termen de 30 de zile calendaristice, se coordonează cu autoritatea administraţiei publice locale. Mărimea tarifelor se calculează în raport cu cheltuielile suportate la prestarea serviciilor pieţei. Se interzice stabilirea de taxe pentru acces în piaţă.

(12) Activitatea și amplasarea unităților comerciale în piețe se va efectua în baza și pe durata contractului încheiat între deponent/comerciant și administratorul pieței, cu excepția cazurilor prevăzute la alin. (7) și producătorii casnici.

(13) Se interzice amplasarea piețelor comerciale noi în centrul istoric al municipiului Chișinău (pe perimetrul străzilor Albișoara - Alexie Mateevici, Mihai Viteazul - Ismail).

(14) Se interzice activitatea piețelor existente amplasate în centrul-nucleu istoric al municipiului Chișinău, cu excepția Î.M. ,,Piața Centrală”.

(15) Se permite activitatea piețelor comerciale existente doar pe perimetrul aliniamentelor liniilor roșii ale acestora.

## (16) Se permite organizarea piețelor municipale pe teritoriul sectoarelor, doar în baza unui studiu de fezabilitate după aprobarea lui de către Consiliul municipal Chișinău.

## 4.3. Comerțul ambulant

(1) Comerțul ambulant se desfășoară prin intermediul unităților de comerț ambulant:

- în piețe;

- pe amplasamente;

- în cadrul târgurilor, iarmaroacelor, manifestărilor culturale, turistice, sportive şi al altor evenimente similare.

În cadrul piețelor și amplasamentelor se determină spațiile destinate amplasării unităților comerciale ambulante.

Prin dispoziţia sa primarul are dreptul să stabilească cerințe privind desfăşurarea activităţilor de comerţ în cadrul târgurilor, iarmaroacelor, manifestărilor culturale turistice, sportive şi al altor evenimente similare, inclusiv să permită desfășurarea acestora fără depunerea notificării.

(2) Amplasamentele sunt aprobate prin decizia Consiliului municipal Chișinău, care pot fi instituite pe proprietate publică sau privată. Instituirea amplasamentului pe proprietate privată este condiționată de acordul scris al proprietarului sau posesorului.

(3) Pentru amplasamentele unităților de comerț ambulant și a unităților de agrement pe teren/spații deschise se elaborează scheme de amplasament:

a) individualizate – care se emit în termen de cel mult 15 zile lucrătoare de la data de depunere a notificării în comerț de către deponent;

b) prestabilite – care se elaborează pentru asigurarea unor condiții egale de depunere a notificării în comerț în condiții generale, fapt pentru care se fac publice conform alin. (5).

(4) Schema de amplasament prestabilită prezintă schematic amplasarea unităților comerciale ambulante și numerotarea acestora, poate conține tipul unității comerciale, sortimentul de mărfuri sau servicii și alte date relevante, după caz. Pentru târguri, iarmaroace, manifestări culturale, turistice, sportive şi alte evenimente similare, schema de amplasament prestabilită poate fi coordonată în prealabil cu potențialii comercianți sau cu organizatorul evenimentului.

(5) Atât amplasamentele, cât și schemele de amplasament prestabilite se fac publice, cu indicarea caracteristicilor de identificare a amplasamentului și a termenului general pentru care este constituit sau a termenului pentru fiecare unitate comercială ambulantă, după caz. Schemele de amplasament prestabilite făcute publice în scopul desfășurării tombolelor, evenimentelor sau manifestațiilor publice, precum și în oricare alte scopuri decât activitatea de comerț ambulant nu servesc temei pentru depunerea notificării în comerț.

La elaborareaSchemelor pentru unitățile de comerț ambulant stradal se va ține cont de restricțiile și cerințele stabilite în anexa nr. 2 la prezentul Regulament.

(6) Schemele de amplasament prestabilite vor putea fi modificate la inițiativa DGECT și/sau Preturilor de sector în baza notei de argumentare, coordonate cu viceprimarul pe domeniul economic al mun. Chișinău și aprobate de Consiliului municipal Chișinău.

Actualizarea Schemelor de amplasament prestabilite va fi temeinic justificată și va ține cont de principiul previzibilității reglementării activității de întreprinzător.

(7) Amplasamentele expuse în schemele de amplasament prestabilite din parcuri, scuaruri, grădini publice și străzile/bulevardele principale, străzile secundare din sectoarele orașului, sunt aprobate de către Consiliul municipal Chișinău și sunt supuse licitației, cu excepțiile prevăzute de prezentul Regulament.

Amplasamentele exceptate de la procedura supusă licitației vor fi propuse de DGECT/ Preturile de sector, după caz, în baza notei de argumentare, coordonate cu viceprimarul pe domeniul economic al mun. Chișinău și aprobate de către Consiliul municipal Chișinău.

(8) Sunt exceptate de la licitație amplasamentele pentru unitățile de comerț ambulant:

a) amplasate pe alte terenuri decât cele din proprietatea municipală;

b) care desfășoară activitate comercială doar cu unul din următorul sortiment de mărfuri/servicii social importante:

- apă potabilă neîmbuteliată (în vrac);

- pâine de până la 600 grame, colaci de până la 300 grame, fabricate din făină de calitatea I și II;

- de reparație a îmbrăcămintei;

- de reparația a încălțămintei;

- de confecționare a cheilor;

(9) Licitațiile se desfășoară public, obiectul licitației fiind dreptul de a încheia contract pentru a amplasa unitatea comercială ambulantă pe amplasamentul aprobat. Modalitatea și procedura de desfășurare a licitațiilor pentru dreptul de încheiere a contractului de amplasare a unității de comerț ambulant stradal este stabilită în Regulamentul privind licitațiile cu strigare pentru obținerea dreptului de a încheia contractual respectiv, aprobat prin decizia Consiliului municipal Chișinău.

(10) Licitațiile respective sunt organizate de către Primăria mun. Chișinău.

(11) Condițiile obligatorii pentru participarea la licitație vor fi stabilite in caietul de sarcini aprobat prin Regulamentul privind licitațiile cu strigare pentru obținerea dreptului de a încheia un contract privind amplasarea unității de comerț ambulant stradal pe teritoriul mun. Chișinău.

(12) Câștigătorii fiecărei licitații desfășurate, cu respectarea condițiilor de transparență, vor încheia cu Primăria municipiului Chișinău, un contract pentru un termen de 5 (cinci) ani, cu specificarea drepturilor și obligațiilor fiecărei părți și a restricțiilor de comerț, care pot fi aplicate pentru fiecare amplasament în parte.

(13) După expirarea contractului, amplasamentul poate fi expus din nou la licitație.

(14) Organizarea și desfășurarea comerțului ambulant stradal se va efectua în conformitate cu prevederile legislației în vigoare, prezentului Regulament și cerințelor stabilite în anexa nr. 2 la prezentul Regulament.

(15) Activitatea de comerţ ambulant în cadrul târgurilor, iarmaroacelor, manifestărilor culturale, turistice, sportive şi al altor evenimente similare se desfăşoară de comerciant în temeiul notificării de iniţiere a activităţii de comerţ și în condițiile stabilite de dispoziția primarului.

(16) Prin dispoziţia primarului, autoritatea administraţiei publice locale are dreptul să

stabilească cerințe privind desfăşurarea activităţilor de comerț în cadrul târgurilor, iarmaroacelor,

manifestărilor culturale turistice, sportive şi al altor evenimente similare, inclusiv să permită

desfășurarea acestora fără depunerea notificării.

(17) Comercianţii nu au dreptul să desfăşoare comerţ ambulant în următoarele cazuri:

## a) desfăşurarea activităţii de comerţ ambulant este interzisă pe stradă sau în perimetrul străzii respective în conformitate cu prezentul regulament;

## b) desfăşurarea activităţii de comerţ ambulant limitează utilizarea terenului de uz public conform destinaţiei acestuia;

## c) vânzarea produsului respectiv în cadrul comerţului ambulant este interzisă de legislaţie.

(18)  Se interzice comercializarea prin reţeaua de comerţ ambulant :

a cărnii, mezelurilor, peştelui, ouălor şi mierii de albine fără certificat veterinar, eliberat de către organele veterinare teritoriale de stat;

a produselor alimentare perisabile şi excesiv perisabile (produselor alimentare pentru copii), dacă lipsesc condiţiile respective de comercializare;

a băuturilor alcoolice, inclusiv a vinului și berii;

a metalelor şi pietrelor preţioase, bijuteriilor şi altor articole din metale preţioase, a bijuteriilor şi articolelor spoite cu metale preţioase;

a armelor de foc şi muniţiilor pentru ele, petardelor, artificiilor, rachetelor luminoase, precum şi a armelor albe;

a armelor şi balonaşelor cu gaze neuroparalizante;

a echipamentului militar, ţesăturilor de uniformă şi altor mărfuri din sortimentul militar, uniformei, lenjeriei cu marca întreprinderilor cu diverse forme de proprietate;

a tehnicii medicale, substanţelor bacteriologice, psihotrope, drogurilor cu efect puternic şi toxice, preparatelor medicale fără licenţa respectivă;

a altor mărfuri interzise pentru comercializarea liberă de către legislaţia în vigoare şi prin deciziile organelor administraţiei publice locale.

(19) Organizarea comerțului ambulant stradal în cadrul târgurilor, iarmaroacelor, manifestărilor culturale, turistice, sportive şi al altor evenimente similare, desfășurate în Piața Marii Adunări Naționale, Scuarul Catedralei, str. Eugen Doga, precum și altor bulevarde, străzi cu statut de stradă pietonală se efectuează în baza dispoziției primarului general și conform schemei de desfășurare a comerțului în cadrul evenimentului (după caz), aprobată de către primarul general/viceprimarul pe domeniul economic.

(20) Se permitedesfășurarea activitățiide comerț ambulant **cu articole de artizanat** și meșteșugărești, în limita locurilor amenajate, pe amplasamentul din strada pietonală Eugen Doga, conform condițiilor stabilite în dispoziția primarului general;

(21) Se permitedesfășurarea activitățiide comerț ambulantcu **lucrări ale artiștilor plastici,** în limita locurilor amenajate, pe amplasamentul din Aleea pietonală din str. Columna, în Scuarul Catedralei Mitropolitane ,,Nașterea Domnului”, conform condițiilor stabilite în dispoziția primarului general;

(22) Se permitedesfășurarea activitățiide comerț ambulant **din autovehicule de mare tonaj** cu materiale de construcții, lemne, pământ etc.,doar în locuri special amenajate în piețe comerciale.

**4.4. Desfășurarea activității teraselor de alimentație publică**

(1) Organizarea și desfășurarea activității teraselor de alimentație publică pe domeniul public sau privat al municipiului Chișinău se va efectua în conformitate cu cerințele stabilite în anexa nr. 3 la prezentul Regulament.

**V. INTERDICŢII PRIVIND COMERCIALIZAREA UNOR PRODUSE SAU PRESTAREA UNOR SERVICII**

## 5.1. Comercializarea producţiei alcoolice

## 5.1.1 Comercializarea cu ridicata a producției alcoolice

(1) Producţia alcoolică ambalată se comercializează cu ridicata numai prin depozite specializate, ce constituie proprietatea agenţilor economici, în modul stabilit de lege.

(2) Agenţii economici sunt în drept să posede depozite specializate cu condiţia că:

a) deţin licenţa respectivă;

b) deţin în proprietate încăperi pentru depozite cu o suprafaţă de cel puţin 500 m2;

c) dețin în proprietate sau în locațiune încăperi pentru depozite cu o suprafață de cel puțin 200 m2, pentru păstrarea şi comercializarea angro a berii şi a băuturilor pe bază de bere;

d) dispun de autorizaţie din partea cel puţin a unui producător pentru vânzarea băuturilor alcoolice în regim de dealer.

(3) Depozitele specializate trebuie să fie acoperite, îngrădite, dotate cu sistem de evidenţă computerizată, să corespundă cerințelor de protecție antiincendiară și celor metrologice.

(4) În depozitele specializate nu poate fi păstrată altă producţie decât cea alcoolică.

**5.1.2. Comercializarea cu amănuntul a producției alcoolice, inclusiv a berii.**

(1) Pot comercializa cu amănuntul producţie alcoolică numai agenţii economici:

a) care au depus notificare la DGECT;

b) care dispun, cu orice titlu, de spaţii comerciale cu o suprafaţă de cel puţin 20 m2.

(2) Pot comercializa cu amănuntul producţie alcoolică numai persoanele care au împlinit vârsta de 18 ani.

(3) Regulile de comerţ şi alte condiţii pentru comercializarea cu amănuntul a producţiei alcoolice se stabilesc prin lege.

(4) **Restricţii privind comercializarea cu amănuntul a producţiei alcoolice**

Se interzice comercializarea cu amănuntul a producţiei alcoolice:

a) prin reţeaua de comerţ ambulant (cărucioare, cisterne, autoremorci, autovehicule etc.);

b) în chioşcuri, pavilioane şi în alte puncte de comerţ care nu au spaţiu comercial cu o suprafaţă de cel puţin 20 m2;

c) în instituţii de învăţământ, medicale, preşcolare şi în alte instituţii de educaţie, în cămine pentru elevi şi studenţi, cât şi în preajma lor în raza de 20 m. Calcularea distanței de 20m urmează a fi efectuată în linie dreaptă de la cel mai apropiat punct de acces în unității comerciale până la cel mai apropiat punct de acces în instituția (în cazul îngrădirii teritoriului instituţiilor respective – până la poarta de acces).

d) la întreprinderi şi la şantierele de construcţii şi reparaţii, în construcţiile sportive şi pe teritoriul aferent acestora, pe terenurile sportive;

e) în ospătării dietetice şi în cafenele pentru copii, în locuri de comerţ pentru copii şi adolescenţi;

f) în sediile autorităţilor publice, cu excepţia obiectelor staţionare de alimentaţie publică;

g) în edificiile de cult religios;

h) în cimitire, penitenciare, unităţi militare şi arsenale;

i) în întreprinderile de transport public;

j) persoanelor care nu au atins vârsta de 18 ani. Pentru a se asigura că persoana care cumpără producţie alcoolică a atins vârsta de 18 ani, comercianţii (vânzătorii) sunt obligaţi să solicite de la cumpărător prezentarea actului de identitate sau a unui alt act oficial cu fotografia persoanei, care să ateste vârsta acesteia. În cazul în care cumpărătorul refuză să prezinte actul de identitate, comerciantul (vânzătorul) nu are dreptul să vândă acestuia producţie alcoolică;

k) prin depozite specializate;

l) în magazinele alimentare şi în alte puncte de comerţ cu amănuntul între orele 22.00–8.00;

m) în magazinele alimentare şi în alte puncte de comerţ cu amănuntul în ambalaj de plastic cu capacitatea mai mică de 0,25 litri.

**5.1.3 Comercializarea cu ridicata a vinului**

(1) Agenţii economici din domeniul comercializării produselor vitivinicole pot comercializa cu ridicata vin, produse obţinute pe bază de must şi produse vitivinicole aromatizate ambalate numai dacă:

a) sunt înregistraţi în Registrul vitivinicol;

b) deţin în proprietate sau în locaţiune depozite specializate de construcție capitală cu o suprafaţă de cel puţin 200 m2, acoperite şi îngrădite, dotate cu sisteme computerizate de evidenţă şi destinate exclusiv păstrării acestor produse.

**5.1.4. Comercializarea cu amănuntul a vinului**

(1) Agenţii economici pot comercializa cu amănuntul vinul, produsele obţinute pe bază de must şi produsele vitivinicole aromatizate numai dacă:

a) deţin autorizaţie de funcţionare, eliberată de autoritatea administrației publice locale de nivelul întâi;

b) dispun, cu orice titlu, de spaţii comerciale cu o suprafaţă de cel puţin 20 m2;

c) dispun de personal implicat nemijlocit în activitatea de comercializare, cu vârsta de peste 18 ani.

(2) Se interzice comercializarea cu amănuntul a vinului, a produselor obţinute pe bază de must şi a produselor vitivinicole aromatizate:

a) prin reţeaua de comerţ ambulant (cărucioare, cisterne, remorci auto, autovehicule etc.), cu excepţia zonelor publice expoziţionale stabilite de autorităţile administraţiei publice locale în perioada sărbătorilor naţionale și tradiționale;

b) în chioşcuri, pavilioane sau în alte puncte de comerţ care nu dispun de spaţiu comercial cu o suprafaţă de cel puţin 20 m2;

c) în instituţii educaționale, inclusiv în cele de învăţământ preşcolar, în căminele pentru elevi şi studenţi, în instituţii medicale, în întreprinderi şi pe şantierele de construcţii şi reparaţii;

d) în obiectivele sportive şi pe teritoriul aferent acestora, pe terenurile de sport;

e) în preajma edificiilor de cult, pe o rază stabilită de autorităţile administraţiei publice locale de comun acord cu reprezentanţii cultelor religioase respective;

f) în cimitire, în penitenciare, în unităţile militare şi în arsenale;

g) persoanelor care nu au împlinit vârsta de 18 ani.

**5.2. Interdicții privind comercializarea produselor din tutun  şi a produselor conexe**

(1) Se interzice plasarea pe piață a următoarelor produse din tutun care nu arde: tutun pentru uz oral, tutun pentru mestecat și tutun pentru uz nazal.

(2) Se interzice comercializarea produselor din tutun şi a produselor conexe:

a) persoanelor şi de către persoanele cu vârsta de până la 18 ani;

b) prin reţeaua de comerţ ambulant, la tarabe sau tejghele improvizate, prin automate comerciale;

c) prin internet, cu excepția produselor din tutun care nu arde, altele decât tutunul pentru uz oral, tutun pentru mestecat sau tutun pentru uz nazal;

d) fără documente justificative, eliberate de producători sau importatori, care să demonstreze provenienţa şi să asigure trasabilitatea produselor din tutun şi a produselor conexe;

e) în alt ambalaj decât cel original al producătorului sau cu ambalajul deteriorat;

f) în pachete unitare care conţin mai puţin de 20 de țigarete, din pachete unitare deschise sau la bucată;

g) în pachete de stil „ruj de buze” sau în pachete care fac asociere cu produsele alimentare sau cosmetice ori cu jucării.

(3) Se interzice comercializarea produselor alimentare, a jucăriilor şi a altor produse care fac asociere cu produsele din tutun.

(4) Unităţile ce comercializează cu amănuntul produse din tutun şi produse conexe sunt obligate să afişeze la un loc vizibil informaţia privind interzicerea vânzării produselor din tutun şi a produselor conexe persoanelor cu vârsta de până la 18 ani şi informaţia privind cuantumul amenzii aplicate pentru nerespectarea acestei interdicții.

(5) Pentru a se asigura că persoana care cumpără produse din tutun şi produse conexe a atins vârsta de 18 ani, vânzătorii sunt obligaţi să solicite de la cumpărător prezentarea actului de identitate sau a unui alt act oficial cu fotografia persoanei, care să ateste vârsta acesteia. În cazul în care cumpărătorul refuză să prezinte actul de identitate, vânzătorul nu are dreptul să-i vândă produse din tutun şi produse conexe.

(6) Se interzice expunerea vizibilă a produselor din tutun şi a produselor conexe în spaţiile comerciale accesibile publicului. Lista produselor din tutun şi a produselor conexe disponibile pentru comercializare, cu indicarea preţurilor acestora, imprimată pe hârtie albă cu caractere negre, se prezintă de către vânzător la solicitarea cumpărătorilor adulţi.

(7) Unităţile cu suprafaţa comercială mai mică de 20 m2 ce comercializează produse din tutun și produse conexe trebuie să fie amplasate la o distanţă de cel puţin 200 m de la instituţiile de învăţământ şi instituţiile medico-sanitare.

**5.3.** **Interdicțiile ce țin de prestarea serviciilor:**

(1) Unităţile de prestări servicii (vulcanizări, spălătorii auto, servicii auto, etc.) amplasate pe teren municipal fără relații funciare, a căror activitate implică prezenţa unui număr de cel puțin două autovehicule la locul de lucru și care din aceste motive pot îngreuna traficul rutier, se amplasează în următoarele condiții:

- conform schemei de amplasare, elaborată în temeiul schiţei-proiect, eliberată de pretura de sector, în care va fi determinată suprafaţa terenului pentru funcţionarea unității şi a terenului pentru amenajare/salubrizare;

- asigurarea terenului necesar spaţiilor de parcare pentru cel puţin două autovehicule, pentru fiecare boxă de lucru care funcţionează, cu condiția asigurării parții trotuarului pe care circulă pietonii nu va fi mai mică de 2,5 m;

- achitarea plății pentru folosirea terenului destinat funcționării unității (analogic teraselor).

(2) Se interzice amplasarea vulcanizărilor în centrul-nucleul istoric și străzile principale ale orașului.

**5.4. Interdicții ce țin de comercializarea unor produse:**

(1) Se interzice comercializarea produselor de uz fitosanitar şi a fertilizanţilor, produselor pirotehnice, substanțelor și materialelor explozive și inflamabile, pieselor auto, anvelopelor și uleiurilor auto în blocuri locative, zonele de agrement, turistice, în instituţii preşcolare, de învăţământ, medicale, curative.

(2) Se interzice comercializarea articolelor pirotehnice:

a) în pieţe, prin reţeaua de comerţ ambulant sau în afara unităților comerciale autorizate;

b) depozitarea şi/sau comercializarea articolelor pirotehnice în blocuri locative, instituţii cultural-artistice şi de învăţământ sau similare acestora, în încăperile şi tribunele stadioanelor, în parcurile de cultură şi odihnă, în încăperile din pasajele subterane, aeroporturi, gări auto şi feroviare, gherete, tonete, tarabe, coşuri, cărucioare, rulote, autoremorci, automagazine şi pe teritoriul întreprinderilor cu pericol de explozie şi/sau de incendiu;

c) vânzarea sau transmiterea în alt mod în posesie a articolelor pirotehnice consumatorilor care nu au atins vârsta de 18 ani;

**VI. CERINȚE PRIVIND REGIMUL DE LUCRU AL COMERCIANŢILOR**

**6.1. Regimul de lucru al unităților comerciale și/sau de prestări servicii:**

(1) Comerciantul desfăşoară activitatea de comerţ conform programului notificat (orarul de funcţionare), cu respectarea prevederilor prezentului Regulament.

(2) Regimul de lucru - cadru este:

- pentru unităţile de comerț şi/sau de prestări servicii - între orele 7.00 - 23.00;

- pentru unităţile de alimentaţie publică - între orele 6.00 - 23.00.

(2.1.) Orarul de funcţionare se afişează la intrarea în unitatea comercială, în mod vizibil din exterior. Comerciantul este obligat să asigure respectarea acestuia.

(2.2.) Orice modificare în orarul de funcționare al unităţii în limitele regimului de lucru - cadru se face prin modificarea notificării.

(2.3.) În cazul sistării provizorii a unităţii alimentaţiei publice (efectuarea măsurilor sanitare planificate, reparaţii etc.), comerciantul este obligat să anunţe, cu cel puţin o săptămână înainte, Direcția şi consumatorii despre data închiderii şi termenul sistării.

(3) Este interzisă desfășurarea activității de comerț și prestare de servicii:

a) în regim non-stop pentru orice unităţi comerciale amplasate în blocurile locative, cu excepția farmaciilor. Pentru unităţile de alimentaţie publică amplasate în blocuri locative, se interzice activitatea după ora 22.00;

b) după ora 21.00, poluarea fonică peste normele sanitare stabilite în întreprinderile de alimentaţie publică amplasate în blocurile locative sau la o distanţă de cel puţin 50 m de la blocurile locative;

Activitatea desfășurată peste orele de program în cadrul târgurilor, iarmaroacelor, manifestărilor culturale, turistice, sportive şi al altor evenimente similare sau vânzărilor cu preț redus, în conformitate cu prevederile legii nr.231/2010, nu constituie încălcare de program.

(4) Unităţile comerciale cu amănuntul şi cele prestatoare de servicii comerciale pot fi deschise publicului în toate zilele săptămânii. Unităţile comerciale din sectorul alimentar nu pot fi închise mai mult de două zile consecutiv în cazul sărbătorilor legale, cu excepţia unor cauze obiective de nefuncţionare.

(5) Regimul de lucru al unităţilor comerciale poate fi prelungit peste limita menţionată la alin.(2), în următoarele situaţii:

1. unitatea este amplasată la o distanţă mai mare de 50 m de spaţiile cu destinaţie locativă;
2. unitatea se află în anexa la blocul locativ și dispune de acordul gestionarului sau al proprietarilor din spațiile locative direct învecinate (pereţi comuni). Acordul va menţiona explicit regimul de lucru cu care locatarii sunt de acord.

(6) Unităţile de alimentaţie publică, indiferent de orarul stabilit, pot desfășura activitate cu regim de lucru prelungit, până la ora 6.00, cu ocazia Revelionului.

(7) Unităţile de alimentaţie publică cu regim de lucru prelungit sau non-stop sunt obligate să asigure ordinea în spaţiile proprii, precum și în vecinătatea localului pe o rază de până la 50 de metri de la ușa de acces, prin personal specializat angajat sau prin contractarea serviciilor de pază și protecţie, în măsură să intervină cu operativitate pentru rezolvarea situaţiilor legate de persoanele care au frecventat localul.

(8) Focurile de artificii cu obiecte pirotehnice se fac cu avizul Inspectoratul General pentru Situații de Urgență și cu acordul unității de pompieri, și nu pot fi organizate și desfășurate între orele 22.00 - 7.00, cu excepţia evenimentelor de interes local, naţional sau internaţional.

**VII. PROTECȚIA POPULAȚIEI ÎMPOTRIVA ZGOMOTULUI ȘI A VIBRAȚIEI LA DESFĂȘURAREA ACTIVITĂȚII DE COMERȚ**

7.1. Comercianţii sunt obligaţi să respecte normativele admise de emitere a zgomotului şi a vibraţiei, aprobate de Guvern.

7.2. Se interzice amplasarea unităţilor comerciale care utilizează deservirea muzicală (discobaruri, săli de festivităţi şi alte unităţi similare), a spălătoriilor auto, stațiilor de deservire tehnică a automobilelor, în blocuri locative, instituţii de învăţământ, instituţii medicale sau în lăcaşuri de cult, sau la o distanță de cel puțin 50 m de la acestea.

7.3. Unităţile comerciale care utilizează deservirea muzicală (discobaruri, săli de festivităţi şi alte unităţi similare) sunt obligate să aplice măsurile necesare de izolaţie fonică în vederea respectării normativelor  admise de emitere a zgomotului şi a vibraţiei, pentru a nu crea disconfort locatarilor din zona sau localitatea în care sunt amplasate.

7.4. Măsurarea nivelului de zgomot şi al vibraţiei este efectuată la cererea persoanei fizice sau juridice interesate, de către:

a) Centrul Naţional de Sănătate Publică şi Centrul de Sănătate Publică din municipiul Chișinău;

b) subdiviziunile abilitate ale autorităţii administraţiei publice locale, care au posibilitatea efectuării unor astfel de măsurări;

c) laboratoarele şi instituţiile acreditate în conformitate cu legislaţia;

d) executorul judecătoresc, conform art. 25 din Codul de executare.

**VIII. SUPRAVEGHEREA ÎN DOMENIUL ACTIVITĂȚII DE COMERȚ**

8.1. Supravegherea în domeniul activității de comerț se efectuează de către subdiviziunile responsabile ale autorităţii administraţiei publice locale conform competențelor funcționale (agenții constatatori desemnați de către primarul general, DMSA, Direcția de poliție etc.), prin aplicarea măsurilor restrictive prevăzute de Codul Contravențional pentru încălcările constatate în cadrul verificărilor.

8.2 Verificarea unităţilor comerciale notificate se efectuează în următoarele cazuri:

a) sesizarea din partea organelor de control privind încălcarea condiţiilor de funcţionare specificate în notificare;

b) nerespectarea condiţiilor de funcţionare conform prevederilor prezentului Regulament.

c) verificarea nivelului de îndeplinire a măsurilor privind lichidarea încălcărilor depistate anterior;

d) verificarea datelor indicate în notificările privind inițierea activității de comerț sau în cazul modificării datelor din notificările respective;

e) depunerea de reclamaţii, petiții din partea consumatorilor.

f) verificarea corespunderii datelor din actele depuse (notificare, schema de amplasare individualizată), prevederilor prezentului regulament și a altor acte normative, precum și verificarea veridicității datelor indicate în notificare și în schema de amplasare individualizată.

8.3 Rezultatele verificării se fixează în act, care se întocmeşte la faţa locului în două exemplare, unul pentru a fi înmânat comerciantului. Termenul de înlăturare a încălcărilor constatate în actul de verificare / de control nu poate depăși 30 de zile.

În cazul în care s-au depistat abateri de la condiţiile de funcţionare specificate în notificare sau de la prevederile prezentului Regulament, în actul de verificare/control se indică recomandările de înlăturare a neconformităților depistate. Comerciantul este obligat să prezinte, în termenul stabilit, informaţia privind înlăturarea încălcărilor.

8.4. Pentru contravențiile prevăzute la art. 273 pct. 9), 11), 15) și 16) din Codul Contravențional, agenții constatatori desemnați încheie procese-verbale privind contravențiile administrative, care se examinează  în  modul stabilit de  Comisiile administrative.

8.5. Rezultatele verificărilor petițiilor, reclamațiilor, sesizărilor etc., parvenite în adresa DGECT, se examinează în modul stabilit la ședințele Consiliului DGECT. În cazul în care obiectul reclamaţiei depăşeşte limita competenţei Direcției, se readresează după competență.

8.6. Dacă agentul economic nu a înlăturat încălcările actelor normative în termenul stabilit, constatate în actul de verificare/de control întocmit de DGECT, primarul general, prin dispoziție, suspendă activitatea agentului economic și, în termen de 3 zile lucrătoare, înaintează în instanță o acțiune de încetare a activității / anulare a actelor permisive a comerciantului respectiv.

8.7. DGECT ține Registrul Notificărilor de inițiere / modificare / încetare a activității de comerț, care este plasat în formă electronică pe site-ul Primăriei ([www.chisinau.md](http://www.chisinau.md)) și care conține:

- numărul notificării;

- data eliberării notificării;

- numele/denumirea agentului economic;

- adresa unității de comerț;

- codul CAEM-2;

- tipul unității comerciale și suprafața acesteia;

- sortimentul mărfurilor comercializate / serviciilor prestate, după caz;

- programul de lucru;

- data eliberării și termenul de valabilitate al schemei de amplasare individualizate.

SECRETAR INTERIMAR

AL CONSILIULUI Adrian TALMACI

Anexa nr. 2

la Regulamentul de comerț local al municipiului Chișinău

**CERINȚE**

**privind organizarea şi desfăşurarea comerţului ambulant stradal**

**I. Dispoziţii generale**

1.1. Prezentele Cerințe au ca scop stabilirea condițiilor de organizare a comerțului ambulant stradal în mun. Chișinău.

1.2. Comerțul ambulant stradal se desfășoară prin intermediul unităților de comerț și/sau de agrement ambulante (în continuare – UCA):

- pe amplasamente;

- în cadrul târgurilor, iarmaroacelor, manifestărilor culturale, turistice, sportive şi al altor evenimente similare;

1.3. În cadrul activităţilor de comerţ ambulant stradal vor fi utilizate unitățile de comerț ambulantamovibile (gherete, tonete(cort), tarabe, automate p/vânzări, standuri etc) și *mobile* – rulote de tip comercial, automagazine, cărucioare, autoremorci, vrac sezonier etc:

***Ghereta (chioșc)*** - prezintă o structură prefabricată nedemontabilă, transportabilă integral, cu o suprafaţă totală de până la 12 m2

***Tonetă*** ***(cort)*** –structură uşor demontabilă, cu o suprafață totală de până la 12 m2, ce deţine un stoc de mărfuri pentru o zi, fără a dispune de sală comercială şi spaţiu pentru păstrarea mărfurilor;

***Tarabă (tejghea, stand*** ***)*** – Masă/suport pe care vânzătorul îşi expune marfa şi/sau serveşte cumpărătorul, cu o suprafață de până la 2 m2. Taraba poate fi ușor demontată (pliantă);

***Aparat automat pentru vânzări*** – unitate comercială, care are forma unui dispozitiv (utilaj) pentru eliberarea produselor/mărfii prestarea serviciului, după recepţionarea plății prin orice formă legală.

*A****utomagazin*** – unitate comercială instalată pe un autovehicul sau constituind un ansamblu de vehicule, modificate sau nemodificate constructiv, care dispune de spaţiu pentru depozitarea unui stoc nesemnificativ de mărfuri cu sau fără spațiu de prezentare a mărfurilor (vitrină). Poate fi utilizată în cadrul comerțului  **Street Food.**

***Rulotă de tip comercial –*** unitate comercială ce reprezintă un vehicul fără autopropulsie și urmează a fi tractat sau transportat, care dispune de spaţiu pentru depozitarea unui stoc nesemnificativ de mărfuri, cu sau fără spațiu de prezentare a mărfurilor (vitrină). Poate fi utilizată în cadrul comerțului  **Street Food.**

***Coș/ladă (facilități care pot fi mânuite de o persoană fizică) -*** vânzarea bunurilor de dimensiuni mici în coșuri de mână sau alte facilități, fără a fi aranjate în/sau transportate prin intermediul unităților mobile sau amovibile.

***Vrac sezonier*** - Facilități improvizate, autovehicule și/sau remorci utilizate pentru vânzarea produselor agroalimentare de sezon.

**2. Interdicții și cerințe privind amplasarea și desfășurarea comerțului ambulant stradal.**

2.1. **Se interzice amplasarea unităților de comerț ambulant (UCA),** cu excepția amplasamentelor stabilite în schemele de amplasament prestabilite, aprobate de Consiliul municipal Chișinău, după cum urmează:

- în centrul nucleu-istoric, pe bulevardele și străzile principale ale orașului Chișinău (între marginea carosabilului și fațadele clădirilor amplasate de-a lungul bulevardelor și străzilor principale)*,* conform anexei nr. 2 la decizie, în spațiile verzi (scuaruri, parcuri, grădini publice);

- la o distanţă mai mică de 50 m de la bordura bulevardelor şi străzilor principale (pentru gheretele amplasate pe străzile secundare);

- pe terenurile destinate pentru amenajare, aferente centrelor comerciale și unităților comerciale staționare;

- la o distanță mai mică de 100 metri de la piețele notificate;

- la o distanță mai mică de 10 metri de la trecerile de pietoni, fără a obtura în vreun fel vizibilitatea semnelor circulației rutiere sau afectării siguranței traficului rutier;

- pe căile pietonale, în cazul în care locul de vânzare şi funcţionalitatea unităţii va putea afecta siguranţa sau crea incomodităţi la libera circulaţie a pietonilor, precum şi va afecta spaţiile verzi şi alveolele pentru pomi;

- în zonele de protecție ale reţelelor inginereşti, în lipsa coordonării locului de amplasare a unității cu gestionarii acestora;

- la o distanță mai mică de 100,0 m de instituțiile administrației publice centrale și locale, misiunile diplomatice, instituţiile de învăţământ preşcolare şi preuniversitare, în lipsa coordonării amplasării unităţii cu administratorii instituţiilor vizate;

- pe terenurile aferente la o distanță mai mică de 10 metri de la staţiile de aşteptare a transportului urban (cu excepția unităților incorporate în stații) și la intrările în trecerile subterane;

- care încalcă prevederile prezentului regulament și a altor acte normative.

2.1.1. UCA si agrement se amplasează provizoriu, fără fundament capital, fără conectare la reţele (cu excepţia celor electrice şi telefonice), în baza schemei de amplasament.

2.1.2. Se interzice amplasarea gheretelor în complex, cu excepția gheretelor destinate comercializării florilor.

2.1.3. Este interzisă comasarea sau extinderea gheretelor în pavilioane, precum şi utilizarea ulterioară a pavilioanelor amplasate ilicit sau a gheretelor extinse ilicit.

2.1.4. Reamplasarea pe altă adresă sau evacuarea gheretei cu reamenajarea teritoriului se efectuează, în caz de necesitate, prin dispoziţia primarului general, de către şi din contul proprietarului gheretei, în condițiile legii.

2.1.5. Gheretele ce nu activează mai mult de șase luni, abandonate, nefuncționale, se evacuează prin dispoziția primarului general/pretorului de sector, de către și din contul beneficiarului gheretei, sau de serviciile municipale, cu restituirea cheltuielilor suportate în mod de regres, din contul beneficiarului.

2.1.6. Amplasamentele se pot stabili pe căile pietonale, doar în cazurile în care funcţionalitatea lor nu va afecta circulaţia pietonală, spaţiile verzi şi alveolele pentru pomi. În cazul amplasării pe bulevardele şi străzile principale (nominalizate în Anexa nr. 2 la decizie), distanţa pentru circulaţia pietonală va rămâne de cel puţin 3.0 metri.

2.1.7. Este interzisă utilizarea pe amplasamente a altui tip de unitate de comerț ambulant decât cel înscris în schema de amplasare, modificarea ori extinderea acesteia.

2.1.8. Comerciantul este obligat să elibereze amplasamentul necondiţionat, la solicitarea primăriei sau a preturii de sector în cazul declarării interesului public, inclusiv al necesităţii efectuării în zona amplasamentului a lucrărilor de instalare/reparaţie a reţelelor tehnice edilitare sau a covorului asfaltic. Unităţile comerciale, după caz, pot fi reamplasate temporar (până la terminarea lucrărilor), cu aprobarea scrisă a pretorului.

2.1.9. Unităţile comerciale ambulante amplasate neregulamentar, vor fi evacuate de proprietarii acestora în termen de 3 zile de la primirea actului de constatare. În caz de neexecutare a cerinţelor expuse în prescripție, eliberarea locului de vânzare va fi efectuată de către Întreprinderea Municipală pentru prestări servicii locative a sectorului, cu recuperarea cheltuielilor de evacuare din contul proprietarului unităţii comerciale ambulante.

2.1.10. La încetarea activității unității de comerț ambulant amplasamentul ocupat se va elibera, iar comerciantul urmează să aducă terenul la starea iniţială.

2.1.11. Cheltuielile referitoare la instalarea/montarea/demontarea unităților comerciale ambulante stradale vor fi suportate integral de către agenţii economici care le dețin.

2.2. **Activitățile de comerț ambulant în cadrul târgurilor, iarmaroacelor, manifestărilor culturale, turistice, sportive şi al altor evenimente similare**

2.2.1. Activitățile de comerț ambulant în cadrul târgurilor, iarmaroacelor, manifestărilor culturale, turistice, sportive şi al altor evenimente similare se desfășoară pentru o perioadă de maximum 35 de zile consecutive.

2.2.2. Activitatea de comerţ ambulant în cadrul evenimentele specificate în prezentul articol se desfăşoară de comerciant în condițiile stabilite de dispoziția primarului.

2.2.3. Accesul comercianților la evenimentele specificate în prezentul articol se permite în baza înștiințării de recepționare sau a permisului de acces emis de DGECT/preturile de sector, după caz, la evenimentele desfășurate fără depunerea notificării.

2.2.4. In cazul manifestărilor culturale, turistice, sportive şi al altor evenimente similare în cadrul cărora se va desfășura comerț ambulant, organizatorul va depune, cu cel puțin 15 zile lucrătoare înainte de eveniment, cererea privind intenția de a desfășura activitatea de comerț în cadrul evenimentului cu anexarea obligatorie a listei agenților economici implicați coordonată cu Direcția teritorială pentru siguranța alimentelor Chișinău. Evenimentul poate fi desfășurat doar după emiterea, în acest sens, a dispoziției Primarului general/pretorului de sector.

Prevederile prezentului punct se aplică pentru evenimentele organizate atât pe teren proprietate publică, cât si pe teren proprietate privată.

2.2.5. Evenimentele organizate pe teritoriul   întreprinderilor,   instituţiilor  şi   organizaţiilor,  se coordonează suplimentar cu administraţia acestora.

2.2.6. În cazul activităților de comerț în cadrul târgurilor, inclusiv cu legume și fructe, iarmaroacelor, manifestărilor culturale, turistice, sportive şi al altor evenimente similare, organizate în baza dispoziției pretorului de sector, conform schemei de amenajare a evenimentului și actelor depuse, pretura de sector va elibera permise de acces pentru unitățile de comerț ambulant pe perioada de desfășurare a evenimentului, cu indicarea în mod obligatoriu a:

- amplasamentului;

- tipului unității;

- suprafeței ocupate;

- sortimentului mărfurilor comercializate sau serviciilor prestate;

- orarului de lucru al unității;

- termenului de valabilitate al permisului de acces;

- condițiilor de desfășurare a comerțului/serviciilor prestate.

Permisul de acces se eliberează în ordinea înregistrării solicitărilor și în limita numărului unităților de comerț ambulant admise la eveniment.

2.2.7. În cazul organizării activităților de comerț/agrement ambulant în cadrul manifestațiilor desfășurate în Piața Marii Adunări Naționale și Scuarul Catedralei, în baza dispoziției primarului general și conform schemei de amenajare a evenimentului, aprobată de către primarul general al municipiului Chișinău, DGECT va elibera permise de acces pentru unitățile de comerț/agrement ambulant pe perioada de desfășurare a evenimentului.

2.2.8. Modelul-tip al permisului de acces a unităților de comerț/agrement ambulant este expus în anexa nr. 1 la prezentele Cerințe.

2.2.9. Evidența permiselor de acces a unităților de comerț/agrement ambulant este ținută în Registrul electronic din sistemul informațional E-Pretura.

**3. Tipurile de mărfuri și produse permise spre comercializare în sistem de comerț stradal**

3.1.Mărfurile, produsele şi grupele de produse care pot fi comercializate în sistem de comerţstradal sunt:

a) cărţi, reviste, ziare și alte publicații;

b) flori şi aranjamente florale;

c) articole foto;

d) artizanat;

e) suvenire având volum mic care simbolizează prin inscripţionare şi formă de prezentare Chișinăul şi Republica Moldova;

f) legume, fructe;

g) bilete loto, bingo, spectacole, cartele magnetice;

h) tablouri, lucrări de artă proprii ale artiştilor plastici;

i) mărțișoare, ilustrate, felicitări, sorcove și alte produse specifice sărbătorilor tradiționale

j) produse nealimentare/industriale, brazi (în cadrul expozițiilor, târgurilor, iarmaroacelor ocazionale);

k) produse de patiserie fără cremă, articole de panificație și cofetărie, sandvișuri, hot-dog, pop-corn, expuse în vitrine, cu respectarea normelor sanitare și a condițiilor de păstrare (regim de temperatură), în locurile stabilite în schemele de amplasament prestabilite și conform sortimentului permis de către Direcția pentru siguranța alimentelor a municipiului Chișinău;

l) îngheţată, băuturi răcoritoare și fierbinți, apă potabilă;

m) produse și servicii de comunicații electronice (cartele SIM, cartele de reîncărcare, abonamente).

3.2. Pe amplasamentele din teritoriul parcurilor, scuarurilor, grădinilor publice și străzile și bulevardele principale ale orașului, centrul-nucleul istoric se permite desfășurarea comerțului ambulant doar a următoarelor articole și produse:

* înghețată, băuturi răcoritoare/fierbinți;
* ziare, reviste, mărci poștale și ilustrate, articolelor de birotică, cărți, suvenire;
* produselor și serviciilor de comunicații electronice;
* bilete loto, bingo, de călătorie, spectacole, cartele magnetice;
* flori și aranjamente florale;
* lucrări de artizanat, suvenire cu tematica orașului Chișinău și a Republicii Moldova, opere ale meșterilor populari și artiștilor plastici;
* servicii excursioniste naționale, oferte turistice locale de o zi;
* Street food, care include comercializarea gustărilor din produse preparate rapid.
* 3.3. Din unitățile de comercializare a presei periodice se permite vânzarea articolelor de birotică, cărți, suvenire, accesorii, băuturilor răcoritoare/fierbinți, înghețatei, produselor și serviciilor de comunicații electronice (cartele SIM, cartele de reîncărcare, abonamente), bilete de călătorie, bilete loto, bingo, spectacole, cartele magnetice.

3.4. Din gherete se permite prestarea următoarelor servicii:

## - de reparație a îmbrăcămintei și încălțămintei, telefoanelor, ceasurilor, electrocasnice de mici dimensiuni;

## - de multiplicare, copertare, laminare, servicii foto, traduceri;

## - de colectare a maculaturii.

3.5. Răspunderea pentru desfacerea mărfurilor de calitate proastă sau falsificate  o  poartă  agentul activităţii comerciale  care  efectuează comerţul ambulant.

**4. Aspectul unităților de comerț ambulant utilizate în cadrul comerţului stradal**

4.1. Unitățile de comerț ambulant care urmează a fi amplasate urmare a procedurii de licitație, vor corespunde modelelor aprobate de Comisia de Licitație.

## 4.2. Unităţile de comerţ ambulant  trebuie să corespundă următoarelor cerinţe de bază:

## a) să asigure condiţii corespunzătoare pentru expunerea, protejarea şi păstrarea mărfurilor;

## b) să fie confecţionate din materiale rezistente, lavabile, dispuse pentru prelucrarea igienică;

## c) să prezinte aspect estetic și arhitectural corespunzător, fără defecţiuni (confirmat prin prezenţa actelor corespunzătoare);

## d) să fie omologate, înmatriculate, în stare de funcţionare, să deţină autonomie privind utilităţile (pentru unităţile de comerţ tip: rulote de tip comercial, automagazine);|

e) să asigure respectarea cerințelor de igienă (acces la energia electrică pentru unităţile de comerţ tip: gheretă).

4.3. Comercianții vor adapta unitățile de comerț conform cerințelor stabilite. Comercianţii au obligaţia de a asigura respectarea normelor legale privind dimensiunile, forma, expunerea estetică şi suprafaţa ocupată, îngrijirea şi efectuarea reparaţiilor de întreţinere corespunzătoare a unității de comerț ambulant.

4.4. Nerespectarea prevederilor prezentului Regulament, determină retragerea dreptului de exploatare a amplasamentului.

4.5. Pentru unitățile de comercializare a presei periodice, poate fi stabilit un design unic.

V. Obligaţiile comercianților care desfăşoară comerţ ambulant stradal

**5.1.** Comercianţii care desfăşoară activităţi de comerţ stradal au următoarele obligaţii:

**5.1.1.** Să desfăşoare activităţi de comerţ stradal cu respectarea normelor sanitare şi legislaţiei în vigoare privind**:**

a) igiena și sănătatea publică;

b) protecţia consumatorilor;

c) provenienţa și calitatea mărfurilor;

d) utilizarea mijloacelor de cântărire autorizate;

e) liniştea și securitatea publică;

f) protecţia muncii.

5.1.2. Să deţină la locul de desfăşurare a activităţii următoarele documente:

a) înștiințarea de recepționare a notificării/permis de acces (după caz);

b) schema de amplasament individualizată a unității de comerț/agrement ambulant;

c) copia contractului pentru prestări servicii de salubritate;

d) act de identitate al vânzătorului;

e) acte de provenienţă a mărfii comercializate;

f) avize necesare pentru desfășurarea activității (pentru activitățile distractive și recreative).

5.1.3. Să respecte următoarele cerinţe privind activitatea la locul de lucru:

a) să asigure expunerea estetică a produselor și afișarea în mod vizibil a prețurilor. Mărfurile  aflate în vânzare trebuie să fie dotate cu etichete, în care se  indică denumirea, preţul şi vizate pe revers de persoana cu  funcţii de  răspundere şi ştampila întreprinderii. Vânzătorul nu are dreptul  să vizeze  de sine stătător etichetele, cu excepţia cazurilor când el  este proprietarul unităţii de comerţ ambulant;

b) să întreţină în mod corespunzător unitatea de comerț (atât în interior, cât și în exterior), inclusiv toate elementele necesare desfăşurării activităţii (mobilierul, utilajul, ustensilele, vesela etc.), fără a produce modificări, improvizaţii (utilizarea suporturilor, copertinelor rabatabile, acoperirilor extinse de plastic etc.) cu scopul prelungirii suprafeţei comerciale;

c) să asigure și să păstreze curăţenia în perimetrul locului de vânzare pe o rază de cel puțin 5 m și să asigure dotarea locurilor de lucru cu recipiente standardizate pentru colectarea deşeurilor;

d) să nu depoziteze produsele destinate comercializării direct pe caldarâm;

e) să-și dimensioneze stocul de marfă potrivit capacității unității de comerț aprobate, astfel încât să prezinte și să depoziteze produse exclusiv prin intermediul acesteia, fiind interzisă depozitarea produselor sau ambalajelor direct pe sol, pe acoperiș ori prin agățare pe acoperiș sau în orice alt mod în imediata vecinătate a locului de desfăşurare a activităţii;

f) să nu aducă prejudicii spațiilor verzi și mediului înconjurător;

g) să nu comercializeze produsele și să nu facă publicitate decât produselor indicate în notificare;

5.1.4. Să asigure și să impună personalului de deservire:

a) echipament de protecție sanitară și ecuson cu datele de identificare;

b) să dețină documente de identificare și fișă medicală personală (după caz);

c) un aspect îngrijit și o ținută decentă.

5.1.5. Să respecte prevederile actelor normative în vigoare privind activitatea de comerţ ambulant;

5.1.6. Să respecte ordinea și liniştea publică și să nu creeze disconfort vecinătăţilor;

5.1.7. Să respecte regimul de lucru indicat în notificare/ permis;

5.1.8. Să utilizeze unitatea de comerț/agrement ambulant cu respectarea suprafeței notificate/permise;

5.1.9. Să nu subînchirieze unitatea de comerț/agrement, să nu cesioneze schema de amplasament unui terț sau să nu se asocieze cu un terț în vederea folosirii în comun a unității respective.

5.1.10. Să asigure securitatea consumatorului în timpul prestării serviciului (pentru activitățile distractive și recreative/agrement).

5.1.11. Să elibereze amplasamentul ocupat la sfârșitul programului de activitate sau în termen de 24 de ore după încetarea activității.

**VI. Eliberarea schemelor de amplasament pentru unitățile de comerț**/agrement **ambulant și notificarea acestora.**

6.1.Agentul economic poate notifica desfășurarea activităţii activității de comerț ambulant în mai multe amplasamente;

Persoane fizice care desfășoară activități independente (AIPF) vor putea notifica desfășurarea activităţii de comerț ambulant doar într-un singur amplasament.

6.3. Pentru unitățile de comerț ambulant/agrement supuse licitației, notificările se depun după încheierea contractului pentru amplasarea unității ambulante.

6.4. Notificarea privind inițierea activității de comerț pentru unitățile ambulante/agrement se depune în modul stabilit în Capitolul II al Regulamentului, cu 15 zile lucrătoare înainte de inițierea activității.

6.4.1. Pentru desfăşurarea comerţului prin aparate automate pentru vânzări, comerciantul depune notificare pentru fiecare aparat comercial dacă acestea sunt amplasate în locuri diferite. Comerciantul depune o singură notificare pentru aparatele automate pentru vânzări amplasate alăturat sau în aceeaşi încăpere, cu indicarea numărului de aparate. Aparatele automate pentru vânzări care aparțin unității comerciale cu un alt tip de activitate sunt incluse în notificarea inițială sau sunt notificate prin modificare.

6.4.2. Suplimentar la notificarea privind inițierea activității de comerț/agrement pentru unitățile ambulante se anexează:

- contractul pentru dreptul de a amplasa unitatea de comerț ambulant (în cazul unității licitate);

- fotografia/ schiţa de proiect a unității (pentru unitățile de comerț/agrement ambulant).

6.5. În termen de cel mult 15 zile lucrătoare de la data depunerii notificării:

(1) Direcția va înștiința Pretura de sector prin sistemul E-Pretura despre notificarea depusă.

(2) Pretura de sector va examina fotografia/schiţa de proiect cu soluţia cromatică şi parametrii unităţii de comerț/agrement ambulant;

(3) În cazul valabilității amplasamentului și încadrării unității în prevederile prezentelor Cerinţe, pretura va elabora și elibera schema de amplasament individualizată a unității, conform modelului expus în anexa nr. 2 la prezentele Cerințe.

(4) În schema de amplasament individualizată a unității ambulante vor fi indicate locul amplasării, tipul unității, sortimentul de produse comercializate, programul de activitate, suprafaţa ocupată, suprafața de salubrizare, termenul de valabilitate, numărul de înregistrare, data eliberării și va conține sintagma ,,cu evacuarea la prima solicitare a APL”.

(5) Amplasarea unității comerciale ambulante, de agrement se efectuează în modul stabilit în schema de amplasament individualizată.

6.6. Schema de amplasament individualizată se elaborează și eliberează de către pretura de sector în 2 exemplare, unul pentru pretura de sector, iar altul - pentru deponent, și se remite:

1. prin e-mail, în toate cazurile în care acesta a fost inclus în notificare;
2. prin ghișeul DGECT care a recepționat notificarea, utilizând sistemul E-Pretura;

6.7. Schema de amplasament individualizată este atașată electronic la notificare în resursa informațională în domeniul comerțului de către DGECT.

Schemele de amplasament a unităților de comerț/agrement ambulant se înregistrează de către pretura de sector în Registrul de evidență, conform anexei nr. 3 la prezentele Cerințe.

Datele din Registrele de evidență al schemelor de amplasament a unităților de comerț/agrement ambulant sunt publicate pe site-urile preturilor de sector.

6.8. În cazul neîncadrării unității ambulante în prevederile prezentelor Cerinţe, pretura va informa obligatoriu DGECT despre refuz, cu argumentarea motivului refuzului.

6.9. Beneficiarul va amplasa unitatea de comerț ambulant/ de agrement în locul indicat de către funcționarul preturii de sector.

6.10. Pentru unitățile ambulante amplasate pe teritoriul pieţelor comerciale schema de amplasament se eliberează de către administrația pieței conform planului general al pieţei aprobat în modul stabilit.

6.11. Pentru unitățile ambulante amplasate pe teren privat, scheme de amplasament se eliberează de către preturile de sector doar în condițiile aprobării prealabile a amplasamentului de către CMC.

6.11. Termenul de valabilitate al schemei de amplasament individualizate va fi:

- de până la 5 ani - pentru UCA licitate;

- de până la 1 an - pentru UCA amplasate conform pct. 4.3 (8);

- pe perioada de valabilitate a contractului de amplasare a UCA - pentru unitățile ambulante amplasate pe teritoriul pieţelor comerciale, gărilor.

6.12. La expirarea termenului de valabilitate al schemelor de amplasament individualizate eliberate anterior pentru unitățile ambulante licitate, acestea urmează a fi evacuate din contul proprietarului, iar amplasamentele supuse licitației urmează a fi aduse la starea inițială.

La expirarea termenului de valabilitate al schemelor de amplasament individualizate eliberate pentru unitățile ambulante, comerciantul depune la Pretura de sector cerere de prelungire a acesteia în condițiile pct. 6.5(3).

**Capitolul VII. Verificarea funcţionării unităţilor comerciale**/agrement **ambulante stradale**

7.1.Verificarea respectării prezentelor Cerințe şi actelor normative în vigoare de către comercianții ce desfășoară comerț/agrement prin intermediul unităţilor ambulante se execută de către preturile de sector**,** și alte structuri ale autorităților publice municipale, în limitele împuternicirilor şi competenţei acestora, precum şi de către organele de control.

7.2.Agenţii activităţii  comerciale care practică comerţul ambulant sunt obligaţi  să  permită reprezentanţilor organelor  menţionate  efectuarea verificării.

7.3. Modalitatea de efectuare a verificării unităţilor ambulante stradale.

(1) Verificarea unităţilor comerciale ambulante notificate se efectuează în următoarele cazuri:

a) sesizarea din partea organelor de control privind încălcarea condiţiilor de funcţionare specificate în notificare;

b) nerespectarea condiţiilor de funcţionare conform prevederilor prezentelor Cerințe.

c) verificarea nivelului de îndeplinire a măsurilor privind lichidarea încălcărilor depistate anterior;

d) depunerea de reclamaţii din partea consumatorilor;

e) verificări planificate și inopinate.

(2) Rezultatele verificării se fixează în actul de verificare, care se întocmeşte în două exemplare, unul pentru a fi înmânat comerciantului.

(3) Încălcările depistate în urma verificării se fixează în procesul-verbal privind contravențiile administrative, care se examinează  în  modul stabilit de  Comisiile administrative sau în actul de verificare, în care se indică neconformitățile depistate, măsurile și termenul de înlăturare a acestora (după caz).

(4) Comerciantul este obligat să prezinte preturii din sector/ organului de control, în termenul stabilit, informaţia privind înlăturarea încălcărilor. Funcţionarii preturii verifică la faţa locului eliminarea încălcărilor depistate anterior, întocmind repetat un act de verificare.

7.4. Comercianții poartă răspundere  pentru încălcarea  Regulilor de funcționare a rețelei de comerț ambulant,   Regulilor   specifice de desfăşurare a comerţului cu amănuntul,  precum  şi a   prevederilor prezentelor Cerințe, în conformitate cu legislaţia.

7.5. Demontarea și evacuarea, inclusiv forțată, a unităților de comerț ambulant de orice tip, amplasate ilegal pe domeniul public, lichidarea activității comerțului ambulant, desfășurate cu încălcarea legislației și prezentelor Cerințe, se efectuează în baza dispoziției primarului general/pretorilor de sector.

7.6. La emiterea dispoziției primarului general/pretorului de sector de evacuare a gheretelor, preturile de sector vor acţiona conform prevederilor dispoziției emise în acest sens și deciziei CMC 10/10 din 04.12.2014 ,,Cu privire la aprobarea Regulamentului provizoriu privind procedura de demolare a construcţiilor executate ilegal pe terenurile ce aparţin domeniului public/privat al municipiului Chişinău”.

7.7. Unitățile de comerț ambulant stradal vor fi amplasate doar în locațiile / amplasamentele stabilite în Schemele de amplasament prestabilite, în baza licitațiilor publice.

SECRETAR INTERIMAR

AL CONSILIULUI Adrian TALMACI

Anexa nr. 3

la Regulamentul de comerț local al municipiului Chișinău

**CERINȚE**

**privind organizarea teraselor de alimentație publică pe domeniul public/privat al municipiului Chișinău**

**I. Dispoziții generale**

1.1. Prezentele Cerinţe au ca scop stabilirea condițiilor de organizare a activității teraselor de alimentație publică.

**II. Noțiuni și condiții de amplasare și funcționare a teraselor sezoniere**

2.1. Terasa de alimentație publică este o unitate de alimentație publică, preponderent de sezon, organizată pe teren privat, arendat sau municipal, fără sau cu relații funciare, care prezintă o suprafață de teren (sau de construcție existentă) amenajată, pe care se instalează mese, scaune, umbrele, copertine și este destinată pentru extinderea suprafeței de deservire a consumatorilor în aer liber.

Unitate amenajată pe teren în aer liber, în bază de pavilion, hală sau alte structuri sau părți ale acestora ori construcții ușor demontabile, fiind admisă montarea de podiumuri ușor demontabile (în cazul denivelării terenului), dotată cu mobilier pentru servirea consumatorilor, precum mese, scaune, umbrele, copertine etc., pentru a servi consumatorii cu produse și băuturi preparate pe loc sau livrate, inclusiv din unitatea de alimentație publică căreia i se atribuie.

2.2. Terasa de alimentație publică se organizează:

a) adiacent unității de alimentație publică notificate, fără efectuarea lucrărilor la sol;

b) separat (unitate de sine stătătoare) pe lângă o unitate comercială mobilă sau amovibilă specializată și certificată în modul stabilit.

2.3. În cazul în care terasa funcționează ca unitate de sine stătătoare, este obligatorie conectarea provizorie la rețelele de energie electrică, apeduct și canalizare și asigurarea veceurilor pentru clienți. Proprietarul terasei este obligat să înscrie pe firmă denumirea ”TERASĂ”.

2.4. Terasele de alimentație publică separate (pct. 2.2., lit. b) se organizează în scuaruri, grădini publice și parcuri.

1. **Modalitatea de emitere a schemelor de amplasament și notificarea activității teraselor de alimentație publică**

3.1. Notificarea privind inițierea activității de comerț pentru terasă de alimentație publică se depune în modul stabilit în Capitolul II al Regulamentului, cu 15 zile lucrătoare înainte de inițierea activității.

3.1.1. Suplimentar la notificarea de comerț pentru terasă se anexează:

a) schița de proiect color a terasei, în care sunt configurate numărul de mese și scaune, numărul și tipul de echipamente cât și dispunerea lor, 2-3 fotografii din unghiuri diferite din care să reiasă zona amplasamentului terasei;

b) titlul de autentificare a dreptului deținătorului de teren sau contractul de arendă funciară (pentru terasele amplasate pe teren privat sau arendat, prevăzute în pct. 2.2.lit.a);

c) contractul privind salubrizarea teritoriului și evacuarea deșeurilor;

3.1.2. În termen de cel mult 15 zile lucrătoare de la data depunerii notificări, DGECT va înștiința Pretura de sector prin sistemul E-Pretura despre notificarea depusă.

3.1.3. Pretura de sector va examina actele depuse, inclusiv fotografia/ schiţa de proiect cu soluţia cromatică şi parametrii terasei;

3.1.4. În cazul încadrării terasei în prevederile prezentelor Cerinţe, pretura va elabora și emite schema de amplasament individualizată a terasei, cu excepția cazurilor în care terasele notificate sunt prevăzute de schemele de amplasament prestabilite. Modelul schemei de amplasament este expus în anexa nr. 1 la prezentele Cerințe.

3.1.5. În schema de amplasament a terasei se indică adresa, suprafața, hotarele și perioada de activitate a acesteia, programul de activitate și va conține sintagma ,,cu evacuarea la prima solicitare a APL”**.**

3.1.6. Pentru terasele care dispun de proces-verbal de recepție finală nu se emite schema de amplasament.

3.1.7. În cazul amplasării terasei la o distanță mai mică de 6 m de la carosabil, ce ar reduce vizibilitatea semnelor circulației rutiere sau poate afecta siguranța traficului rutier, schema urmează a fi coordonată cu subdiviziunea specializată a Ministerului Afacerilor Interne.

3.2. Schema de amplasament individualizată se elaborează și eliberează de către pretura de sector în 2 exemplare, unul pentru pretura de sector, iar altul - pentru deponent, și se remite:

1. prin e-mail, în toate cazurile în care acesta a fost inclus în notificare;
2. prin ghișeul DGECT care a recepționat notificarea, utilizând sistemul E-Pretura;

Schema de amplasament individualizată a terasei se înregistrează de către pretura de sector în Registrul de evidență, conform anexei nr. 2 la prezentele Cerințe**.**

Schema de amplasament individualizată este atașată electronic la notificare în resursa informațională în domeniul comerțului de către DGECT.

3.3. În cazul neîncadrării terasei, în prevederile prezentelor Cerinţe, pretura va elibera comerciantului un refuz cu argumentarea motivului refuzului și va informa obligatoriu DGECT despre aceasta.

3.4. Amplasamentele destinate pentru terasele separate indicate în pct. 2.4. a prezentelor Cerințe, sunt supuse licitației.

3.4.1.Atribuirea amplasamentelor pentru amenajarea teraselor de alimentație publică sezoniere de pe lângă unitățile de alimentație publică, se face fără licitație publică.

3.5. Termenul de valabilitate al schemei de amplasare a terasei de alimentație publică separate va fi pe perioada pentru care a fost constituit amplasamentul expus la licitație.

Termenul de valabilitate al schemei de amplasare a terasei de pe lângă unitățile de alimentație publică, amplasată pe teren municipal fără relaţii funciare va fi de până la 1 an.

3.6. În cazul operării unor modificări la dimensiunile și aspectul inițial al terasei se vor respecta prevederile pct. 3.1. al prezentului Regulament.

3.7. În cazul amplasării teraselor adiacent unităților de alimentație publică ce sunt anexate, anexate-încorporate sau sunt situate în blocurile de locuit sau se află la o distanță mai mică de 25m de la blocul de locuit, solicitantul trebuie să dețină acordul gestionarului de bloc.

3.8. Amplasarea și desfășurarea activității terasei de alimentație publică este condiționată de obținerea schemei de amplasament.

**IV. Condiții și restricții la organizarea teraselor de alimentație publică**

4.1. La examinarea cererii privind elaborarea schemei de amplasare a terasei se va ține cont de următoarele condiții și restricții:

a) terasa de alimentație publică:

- se va amplasa în fața unității de alimentație publică, lipită de aceasta sau pe lateral, fără a depăși limitele lungimii de faţadă sau a terenului adiacent clădirii în care este notificată unitatea de alimentație publică. În cazul obţinerii acordului proprietarilor/gestionarilor imobilelor învecinate – suprafaţa terasei poate fi extinsă;

- se va asigura acces pentru persoanele cu nevoi speciale;

- nu va bloca accesul în curțile imobilelor/incinta spațiilor învecinate și nu va afecta traficul pietonilor și al autovehiculelor;

- partea trotuarului pe care circulă pietonii nu va fi mai mică de 2,5 m;

- mobilierul terasei va fi în concordanță cu restul elementelor ce alcătuiesc terasa, fiind utilizat un singur set de mobilier de acelaşi fel; umbrelele folosite nu vor conține publicitate neautorizată, terasa va fi decorată cu aranjamente florale;

- terasele pot fi acoperite cu umbrele sau copertine, care vor avea o structură independentă de faţadeleclădirilor şi de pavaj, realizate din materiale impermeabile, rezistente la intemperii, vor avea aceiași forma, culoare si dimensiuni si nu vor depăși limita autorizata a terasei.

- iluminatul teraselor va fi asigurat de iluminatul public şi prin surse proprii de iluminare;

- va activa în limita regimului de lucru stabilit;

b) se interzice organizarea terasei de alimentație publică:

- lângă unitățile de alimentație publică anexate, anexate-încorporate și încorporate în blocurile locative, fără acordul gestionarului blocului locativ;

- la o distanță mai mică de 25 m de la terenurile de colectare a deșeurilor;

- pe lângă unitățile de comerț și prestări servicii;

- în cazul reducerii vizibilității semnelor circulației rutiere sau afectării siguranței traficului rutier.

c) se interzice:

-difuzarea muzicii în volum major, peste limita admisibilă; este încurajată muzica live pe un ton redus, programe de activitate culturală (expoziții, teatru etc.) în aer liber; programul maxim de activitate culturală va fi până la ora 22.00.

- prepararea în aer liber a oricăror produse culinare(mici, grătar, frigărui,etc.), cu excepția teraselor provizorii organizate în cadrul manifestațiilor ocazionale cu prestarea acestui gen de activitate, fiind obligatoriu specificat în dispoziția Primarului General;

- funcționarea teraselor organizate în raza de 50 m de la blocurile de locuit după ora 22.00;

- construirea de postamente pentru așezarea mobilierului (cu excepțiazonelor unde, din cauza înclinației terenului, trebuie asigurată planeitatea);

- amplasarea teraselor pe carosabil sau pe spațiu verde și orice sistem de ancorare a elementelor de mobilier, de umbrire sau pentru delimitarea terasei în pavaj. Excepție fac locațiile prevăzute în cadrul activităților sociale/culturale/sportive, desfășurate în baza dispozițiilor Primarului General, neamenajate, cu condiția amenajării de către comerciant a locației respective după încetarea activității.

4.2. Deținătorii de terase de alimentație publică au următoarele obligații:

- să respecte regimul de lucru stabilit;

- să salubrizeze în permanentă teritoriul ocupat și cel adiacent pe o rază de cel puțin 5m de la terasă;

- să asigure păstrarea ordinii publice în perimetrul terasei;

- să amenajeze și să întrețină aranjamentele florale care demarchează terasa, precum și toaletele publice în incinta unității de alimentație publică în preajma căreia se amenajează terasa;

- la sfârșitul activității, beneficiarii teraselor sezoniere sunt obligați să elibereze terenul, să-l aducă în starea lui inițială și să notifice DGCAPPS despre încetarea activității.

În caz contrar, pretorul de sector va emite o dispoziție de demolare forțată a terasei.

4.3. Demontarea şi evacuarea teraselor de alimentație publică amplasate ilicit se efectuează conform dispoziției Primarului General/pretorului de sector, din contul beneficiarului.

SECRETAR INTERIMAR

AL CONSILIULUI Adrian TALMACI